Aset kementerian diarah ke kawasan dilanda banjir: PM

Perdana Menteri Datuk Seri Ismail Sabri Yaakob mengarahkan semua kementerian berkaitan menggerakkan aset ke kawasan terjejas banjir bagi memastikan rakyat diselamatkan dan ditempatkan di pusat pemindahan sementara (PPS) dengan segera.

Dalam catatan di laman Facebook beliau malam ini, Ismail Sabri berkata Agensi Pengurusan Bencana Negara (NADMA) telah memberi taklimat kepadanya pada Jumaat mengenai keadaan banjir yang melanda beberapa negeri ekoran hujan lebat berterusan, lapor Bernama.

Perdana Menteri berkata beliau telah bercakap dengan Panglima Angkatan Tentera Malaysia Jen Tan Sri Affendi Buang dan Ketua Polis Negara Datuk Seri Acryl Sani Abdullah Sani supaya menggunakan aset tentera, polis, Angkatan Pertahanan Awam, bomba dan agensi sokongan lain untuk memindahkan mangsa banjir dan memastikan bekalan makanan serta keperluan selain khidmat kesihatan disediakan segera di PPS.

“Saya juga telah mengarahkan NADMA untuk menyediakan talian kecemasan bagi komunikasi mangsa banjir yang masih terperangkap selain mendapatkan maklumat di laman media sosial rasmi NADMA dan agensi-agensi terlibat,” kata beliau.

Ismail Sabri berkata NADMA juga diminta untuk turut bekerjasama dengan wakil rakyat di setiap kawasan kerana mereka mempunyai maklumat mangsa banjir.

“Pengumpulan maklumat ini dapat menyegerakan semua pelaksanaan pemindahan dan bantuan,” katanya.

Dalam pada itu, perdana menteri meminta Keluarga Malaysia yang berada di kawasan yang terjejas banjir agar mematuhi arahan berpindah oleh pihak berkuasa.

“Jaga keselamatan diri dan keluarga.

“Saya akan terus memantau situasi bencana ini dari semasa ke semasa dan akan maklumkan kepada Keluarga Malaysia, langkah-langkah dan tindakan yang dilaksanakan,” kata Ismail Sabri.


Dakwaan Ketua Hakim Negara, suami dilarang masuk istana Kelantan tak benar

Istana Kelantan hari ini menolak dakwaan sebuah portal yang mengatakan Ketua Hakim Negara Tun Tengku Maimun Tuan Mat dan suami, Datuk Zamani Ibrahim disenarai hitam dan dilarang memasuki istana berkenaan.

Susulan itu, Istana Kelantan sedang mempertimbangkan tindakan undang-undang terhadap laporan portal terbabit.

Pengelola Istana Diraja Kelantan Datuk Nik Mohd Shafriman Nik Hassa, berkata kenyataan yang dikeluarkan portal itu sama sekali tidak benar dan tidak berasas, malah tidak pernah ada larangan seperti didakwa dikeluarkan oleh Istana Kelantan.

“Istana Kelantan memandang serius tohmahan berbentuk fitnah seperti ini dan menyarankan agar pengamal media merujuk kepada pihak Istana terlebih dahulu mengenai kesahihan berita sebelum disiarkan bagi mengelak daripada mengelirukan masyarakat.

“Pihak istana juga akan mempertimbangkan untuk mengambil tindakan undang-undang terhadap portal berkenaan sekiranya fitnah tidak berasas ini berlarutan,” katanya dalam satu kenyataan, hari ini.


Satu keluarga ditahan bersama dadah bernilai RM694,412

Polis menumpaskan sindiket pengedaran dadah selepas menahan enam sekeluarga termasuk sepasang suami isteri warga emas dan merampas pelbagai jenis dadah bernilai RM694,412 dalam siri serbuan di Pulau Pinang, Khamis lepas.

Ketua Polis Daerah Seberang Perai Utara, ACP Mohd Radzi Ahmad berkata, bertindak hasil maklumat dan risikan yang dijalankan sejak seminggu lepas, polis Jabatan Siasatan Jenayah Narkotik (JSJN) Pulau Pinang berjaya membongkar sindiket itu selepas menahan sepasang kekasih berusia 32 dan 36 tahun di tepi jalan di kawasan Bayan Lepas, dekat sini, pada jam 2.30 petang, lapor Bernama.

“Ekoran penahanan pasangan kekasih yang juga ada hubungan kekeluargan itu, polis kemudiannya menyerbu sebuah rumah di Taman Bagan, Butterworth pada jam4.30 petang dan menahan empat ahli keluarga lelaki tersebut (suspek pertama) iaitu ibu bapa dan adik lelaki bersama isterinya.

“Empat suspek yang ditahan di rumah mereka itu berusia 32 hingga 66 tahun dan polis kemudiannya menyerbu sebuah syarikat kurier di Bayan Lepas pada jam 6.30 petang sebelum merampas 259 gram(g) syabu bernilai RM9,324 milik sindiket tersebut di situ,” katanya pada sidang media di Ibu Pejabat Polis Daerah SPU, di sini, hari ini.

Katanya, polis seterusnya menyerbu semula rumah ahli keluarga itu pada jam11.30 malam, hari yang sama, dan merampas 447 paket serbuk methylenedioxy-methamphetamine (MDMA) seberat 13,462g bernilai RM673,100 serta syabu seberat 333g bernilai RM11,988, di situ.

Mohd Radzi berkata berdasarkan siasatan, sindiket itu bukan sahaja mengedar dadah untuk pasaran tempatan malah ke luar negara dengan menggunakan perkhidmatan kurier.

Katanya, modus operandi sindiket itu menyembunyikan dadah dalam acuan simen dan mengisytiharkan sebagai cetakan acuan simen dengan setiap kali penghantaran melalui kurier membabitkan syabu bernilai RM10,000 hingga RM20,000.

“Manakala untuk pasaran tempatan pula, sindiket yang didalangi oleh suspek pertama itu menjual dadah jenis MDMA yang dicampur dalam serbuk jus minuman sebelum ia dibungkus semula dan dijual untuk pasaran di pusat hiburan dengan harga antara RM150 hingga RM200 sebungkus mengikut beratnya,” katanya.

Beliau berkata hasil siasatan mendapati kegiatan pengedaran dadah untuk pasaran tempatan dan luar negara oleh sindiket itu bergiat aktif sejak Jun lepas dan mereka dipercayai mampu mengaut keuntungan ratusan ribu ringgit hasil kegiatan tersebut.

Menurutnya pasangan kekasih dan dua warga emas itu tidak bekerja manakala sepasang lagi suami isteri merupakan peniaga kedai makan dan kesemua mereka kini direman selama lima hari sehingga esok ini bagi membantu siasatan menurut Seksyen 39B Akta Dadah Berbahaya 1952.

“Polis turut menyita wang tunai sebanyak RM1,500 dan sebuah kereta yang bernilai RM23,000 daripada mereka. Ujian air kencing mendapati semua mereka negatif dadah namun tiga daripada mereka mempunyai rekod jenayah lampau,” katanya semua dadah itu boleh digunakan oleh 3,319 penagih.

Sementara itu, dalam perkembangan lain, Mohd Radzi polis menahan seorang pengedar di sebuah rumah di Mak Mandin pada jam 4.30 petang Khamis lepas dan merampas pelbagai jenis dadah bernilai RM70,080.

Katanya, bertindak hasil maklumat dan risikan yang dijalankan, sepasukan polis JSJN SPU menahan seorang penganggur lelaki berusia 26 tahun serta merampas 142 bungkus serbuk MDMA seberat 1,386g di rumah suspek.

“Dalam serbuan itu, kami turut merampas 17 biji pil eramin 5, lima biji pil ekstasi dan 3g ketamin yang kesemuanya bernilai RM70,800 termasuk serbuk MDMA yang telah dicampurkan dalam bungkusan jus minuman serta uncang minuman 3 dalam 1,” katanya semua dadah itu boleh digunakan oleh 200 penagih.

Menurutnya, berdasarkan siasatan, lelaki itu aktif menjalankan kegiatan pengedaran dadah sejak beberapa bulan lepas secara sendirian dan suspek yang positif dadah dipercayai mendapatkan bekalan daripada sindiket sebelum menjualnya semula di pusat hiburan sekitar negeri ini.

Beliau berkata polis turut menyita sebuah kereta bernilai RM20,000 daripada lelaki itu dan dia kini direman selama lima hari sehingga esok ini bagi membantu siasatan menurut Seksyen 39B Akta Dadah Berbahaya 1952.


Rakyat Sydney ‘dibebaskan’ selepas capai sasaran vaksin

Hampir lima juta populasi rakyat Sydney hari ini menyambut ‘hari Kebebasan’, apabila dibenarkan keluar menjalani kehidupan seperti biasa selepas lebih empat bulan terkurung akibat penularan Covid-19.

Lebih 70 peratus penduduknya lengkap divaksin dan ia sudah mencapai sasaran Kerajaan, New South Wales akan membenarkan pembukaan semula bagi semua pub, restoran, kedai runcit, pawagam dan teater disamping mengurangkan lebih banyak sekatan perjalanan.

Manakala, kadar vaksinasi dijangka akan mencapai tahap 80 peratus dalam tempoh satu atau dua minggu lagi, dimana sekatan akan dilonggarkan lagi dengan membenarkan penduduk untuk memandu dan bercuti ke mana-mana sahaja di wilayah itu.

Pemilik hotel butik kecil bertaraf lima bintang di Central Coast di utara Sydney, Brian Barry memberitahu bahawa ketika ini, penduduk sedang berasa terdesak untuk bercuti dan berbelanja secara berlebihan.

“Ada banyak duit di luar sana kerana tiada sesiapa yang membelanjakannya sebelum ini,” jelasnya.

Katanya, kaviar, udang karang dan wain import premium pasti akan mendapat permintaan tinggi kerana kerana kebanyakkan pelanggan yang menempah hotelnya, sebelum ini dikenakan perintah berkurung dan duduk di rumah hampir 16 minggu.

Selain itu, hotelnya turut dipenuhi tempahan untuk tempoh beberapa bulan akan datang, Barry yakin ini merupakan titik permulaan untuk ‘kembalikan’ pelancongan serantau.

Di Sydney, konsert, teater dan acara luar dijangka akan mengubah bandar pelabuhan itu menjadi pusat sosial di Australia.

Dilaporkan, Agensi Perancangan Majlis di wilayah itu juga bekerja sepenuh masa untuk memenuhi permintaan pelanggannya.

Perunding, Chrissy Biasotto sebelum ini sering menganjurkan majlis makan malam bagi jenama kecantikan antarabangsa memberitahu, penganjurans sesuatu majlis kebiasaanya memerlukan tempoh empat ke lima bulan untuk persediaan.

“Namun sekarang, kami perlu mempercepatkan proses perancangan itu, kami juga akan cuba untuk mempercepatkan semua acara tambahan bagi sambutan awal Disember ini,” katanya.

Bagi penduduk yang tidak divaksin, mereka dilarang untuk memasuki kebanyakan premis seperti kedai runcit, pub, kelab serta kemudahan sosial lain dan sukan sepanjang bulan Oktober dan November ini.

Hanya penduduk sudah divaksin lengkap akan dibenarkan untuk menikmati kebebasan baharu di Sydney bermula hari ini.

Bagi penduduk lain, mereka perlu menunggu sehingga bulan Disember ini, manakala beberapa pihak menyifatkan ia sebagai undang-undang itu sebagai satu bentuk apartheid.


PM kata Kabinetnya bersih, adakah kes rasuah skala besar akan digugurkan?

Kenyataan Perdana Menteri, Datuk Seri Anwar Ibrahim bahawa tiada menteri dalam Kabinetnya terpalit rasuah seolah-olah memberi isyarat kes membabitkan timbalannya, Datuk Seri Ahmad Zahid Hamidi akan digugurkan.

Presiden MUDA, Syed Saddiq Syed Abdul Rahman mendakwa kenyataan itu memberi persepsi salah terutamanya ketika Jabatan Peguam Negara dan Suruhanjaya Pencegahan Rasuah Malaysia (SPRM) berada di bawah kuasanya.

“Malah perdana menteri ini juga melantik Peguam Negara serta Ketua Pesuruhjaya SPRM yang secara tidak langsung menampakkan ia mengawal selia badan berkenaan seterusnya dapat memastikan kes yang sedang berjalan boleh digugurkan.

“Sebagai Presiden MUDA saya tak lihat kenyataan itu sebagai satu perkara yang kecil bahkan banyak rakyat adukan, adakah selepas pilihan raya negeri (PRN) ini kes rasuah skala besar akan digugurkan?

“Bahkan keraguan itu memuncak apabila Anwar di khalayak umum Pulau Pinang, memaklumkan SPRM sahkan bahawa tiada mana-mana menterinya terpalit skandal rasuah,” katanya kepada pemberita sebelum mengumumkan nama calon MUDA sesi kedua bagi PRN di enam negeri, lapor BH, hari ini.

Sebelum ini, Anwar ketika Pelancaran Jentera Perpaduan Negeri Pulau Pinang memaklumkan menteri yang dilantik di bawah kerajaan perpaduan kekal bersih dan bebas daripada rasuah.

Katanya, sejak lapan bulan menerajui kerajaan beliau turut mengarahkan SPRM untuk memeriksa semua menteri dan tiada satu pun ada kes rasuah membabitkan Kabinetnya.

Pada 10 April lalu, media melaporkan Zahid Hamidi yang juga Presiden UMNO selesai membela diri terhadap 47 pertuduhan membabitkan 12 kes pecah amanah, lapan kes rasuah dan 27 kes pengubahan wang haram dana Yayasan Akalbudi yang diasaskannya pada Ogos tahun lalu.

Pada masa sama, Ahmad Zahid dilapor mengemukakan representasi kepada Peguam Negara dengan menyertakan fakta dan bukti baharu bagi menggugurkan 47 tuduhan kes yang dihadapinya itu.

Sementara itu, Syed Saddiq mengakui beliau juga menjadi salah seorang individu yang mempunyai kes mahkamah namun tidak sekali pun cuba menangguhkannya atau merayu kepada kerajaan supaya menggugurkan kes terbabit.

“Saya tidak gunakan mereka untuk mempengaruhi kes sebab bagi saya berani kerana benar dan tidak takut dengan sistem keadilan sedia ada. Prinsip MUDA jelas untuk mempertahankan perundangan di negara ini,” katanya.


Sidang Parlimen sebelum 1 Ogos: PM

Perdana Menteri Tan Sri Muhyiddin Yassin mengarahkan sidang Dewan Rakyat diadakan secepat mungkin iaitu sebelum 1 Ogos depan.

Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan berkata, Kerajaan Persekutuan sentiasa menjunjung cadangan Yang di-Pertuan Agong berhubung sidang Dewan Rakyat.

Dalam kenyataan hari ini beliau berkata:

“Kerajaan Persekutuan sentiasa menjunjung titah pandangan KDYMM Seri Paduka Baginda Yang di-Pertuan Agong dalam semua hal berkaitan pemerintahan negara termasuklah berhubung dengan persidangan Parlimen.

“Sehubungan dengan itu YAB Perdana Menteri selaku Ketua Majlis Parlimen telah memutuskan akan memanggil sidang Parlimen Malaysia secepat mungkin sebelum 1 Ogos 2021.

“Perkara ini akan dimuktamadkan dalam mesyuarat Jemaah Menteri pada 7 Julai 2021,” katanya.

Terdahulu, Ahli Parlimen blok pembangkang mengugut untuk berkumpul ‘menunjuk perasaan’ di Parlimen pada 19 Julai ini dalam usaha mereka menuntut sidang Dewan Rakyat disegerakan.

Dalam satu kenyataan dikeluarkan Majlis Presiden Pakatan Harapan (PH) hari ini, mereka mendakwa sidang Parlimen perlu diadakan sebelum 1 Ogos ini bagi membahaskan krisis pandemik Covid-19 serta Proklamasi Darurat, Ordinan-Ordinan Darurat dan Pelan Pemulihan Negara (PPN).


Ringgit ditutup rendah berbanding dolar AS

Ringgit mengakhiri urus niaga Khamis dengan lebih rendah berbanding dolar Amerika Syarikat (AS) susulan ketidaktentuan di Kesatuan Eropah (EU) selepas Perdana Menteri Itali Mario Draghi meletak jawatan, kata seorang penganalisis.

Laporan media menyatakan tindakan Draghi pada hari ini telah menyebabkan ekonomi ketiga terbesar EU itu mengalami kemelut politik terbaharu, menurut Bernama.

Pada 6 petang, ringgit susut ke paras 4.4575/4590 berbanding dolar AS daripada 4.4500/4540 pada akhir urus niaga semalam.

Rakan Pengurusan SPI Asset Management Stephen Innes berkata tindakan pemimpin Itali itu telah mencetuskan tumpuan pelabur yang melihat dolar AS sebagai mata wang selamat berikutan risiko terbabit.

“Ketidaktentuan ini sudah semestinya buruk dari aspek perpaduan Eropah dan menyebabkan lebih banyak mata wang seperti ringgit akan mengalami kesannya.

“Berikutan itu, pelabur pasaran dijangka lebih memilih mata wang selamat seperti dolar AS selain faktor kemungkinan pihak Rizab Persekutuan AS menaikkan lagi 75 mata asas dalam kadar faedah pada mesyuarat minggu depan,” katanya kepada Bernama.

Beliau berkata, ringgit menyaksikan dagangan lebih rendah walaupun di tengah-tengah laporan positif mengenai aliran gas Nord Stream 1 dari Rusia yang akan kembali beroperasi.

Dalam pada itu, ringgit sebaliknya mengukuh berbanding kumpulan mata wang utama lain.

Unit tempatan itu naik berbanding dolar Singapura kepada 3.1960/1976 daripada 3.1978/2009 pada Rabu dan meningkat berbanding pound Britain kepada 5.3236/3254 daripada 5.3498/3546, sebelum ini.

Ringgit juga tinggi berbanding yen Jepun kepada 3.2128/2142 daripada 3.2202/2233 semalam serta mengukuh berbanding euro kepada 4.5386/5402 daripada 4.5586/5627.


PN rancak bincang pembahagian kerusi PRU15

Lima parti yang menganggotai gabungan Perikatan Nasional (PN) sedang bekerja keras berbincang mengenai isu pembahagian kerusi Pilihan Raya Umum Ke-15 (PRU15) akan datang.

Lima parti terbabit ialah Bersatu, PAS, STAR, SAPP dan Gerakan.

Ketua Penerangan Bersatu, Datuk Wan Saiful Wan Jan berkata jawatankuasa khas yang dibentuk di kalangan parti komponen PN sedang berbincang mengenai pembahagian itu.

Setakat ini, katanya, rundingan itu berada pada tahap 30 peratus dan berjalan dengan baik, adil serta lancar.

“Kawan-kawan dalam PN juga bersungguh-sungguh dalam isu pembahagian kerusi ini. Kita akan cuba selesaikan secepat mungkin bagi memastikan kerajaan yang stabil dan kekal dengan agenda dibuat.

“Hari ini pun saya ada perbincangan mengenai pembahagian kerusi itu. Alhamdulillah, seperti dijelaskan Datuk Seri Ahmad Faizal Azumu (Timbalan Presiden Bersatu), rundingan berada pada tahap 30 peratus.

“Proses rundingan itu masih berada pada tahap sama kerana kenyataan itu pun baru dikeluarkan minggu lalu,” katanya hari ini.


Pemuda UMNO Jempol lapor polis selepas ahli ditampar pegawai Ketua Bahagian

Satu laporan polis dibuat terhadap seorang pegawai khas Ketua UMNO Bahagian Jempol iaitu Asfaruddin Ramli selepas menampar seorang ahli Pemuda pada insiden pagi tadi.

Ketua Pemuda Jempol merangkap Ketua Pemuda Negeri Sembilan, Datuk Mohd Zaidy Abdul Kadir membidas tindakan pegawai tersebut yang juga seorang ahli UMNO tersebut kerana bersikap samseng hanya kerana tidak berpuas hati dengan ucapan ahli berkenaan semasa Persidangan UMNO Bahagian Jempol.

“Kami mendesak pegawai itu dipecat serta merta dan perlu meletakkan jawatan disandang dalam jawatankuasa bahagian.

“Berstatus pegawai kepada pemimpin bahagian sudah semestinya tindak tanduk akan memberi cerminan tidak baik di mata pengundi di kawasan ini,” katanya dalam kenyataan dipetik laporan BH.

Asfaruddin didakwa dalam laporan polis merupakan pegawai khas kepada Ketua Bahagian, Datuk Seri Mohd Salim Mohd Sharif.

Mohd Zaidy menegaskan Pemuda UMNO Jempol akan entiasa mempertahankan kebebasan bersuara ahli akar umbi dan sama sekali menolak politik samseng seperti itu.

Katanya, sifat terbuka pemimpin nombor satu dan dua UMNO itu wajar dijadikan contoh kerana mereka tidak pernah menekan ahli parti sebaliknya sentiasa menggalakkan ahli akar umbi untuk bersuara serta memberi apa jua pandangan untuk parti.

“Oleh itu, teruslah bersuara kerana UMNO adalah sebuah parti keramat yang ditubuhkan melalui suara rakyat secara keseluruhannya.

“Sama-samalah kita menolak sesiapa sahaja di dalam parti yang mendukung amalan politik tidak matang seperti ini demi memastikan UMNO terus kekal menjadi pilihan rakyat dari dulu, kini dan selamanya,” katanya.

Sementara itu Ketua Polis Daerah Jempol, Superintendan Hoo Chang Hook mengesahkan laporan dibuat mangsa dan kes disiasat mengikut Seksyen 323 Kanun Keseksaan.


Taikun India orang kedua terkaya di dunia, atasi pengasas Amazon

Taikun India Gautam Adani telah mengatasi pengasas Amazon, Jeff Bezos sebagai orang kedua terkaya di dunia, menjadikannya individu pertama negaranya yang mencapai tahap tinggi dalam kekayaan global.

Nilai Adani meningkat setelah saham syarikat utamanya Adani Enterprises Ltd melonjak, lapor Indeks Billionaires Bloomberg pada Jumaat (16 September) yang dipetik agensi berita Sputnik.

Adani, yang memulakan tahun ini di tempat ke-14 Indeks Billionaires Bloomberg, mempunyai anggaran kekayaan semasa berjumlah AS$146.9 bilion (RM666.26 bilion) di bawah pengasas kereta elektrik Tesla dan orang terkaya di dunia sekarang Elon Musk dengan nilai AS$260 bilion.

Perkhidmatan berita Bloomberg, yang menerbitkan indeks jutawan, melaporkan bahawa nilai Adani meningkat setelah saham dalam syarikat perdananya Adani Enterprises Ltd melonjak ke paras tertinggi minggu ini.

Beberapa saham syarikat kumpulan Adani juga telah meningkat lebih daripada 1,000 peratus dalam nilai sejak 2020, lapor Sputnik yang merujuk kepada laporan itu.

Sementara itu, dalam pengiraan terakhir, nilai bersih Bezos merosot kepada AS$145.8 bilion apabila penjualan semula baharu dalam saham syarikat Big Tech di Wall Street, sekali gus menjejaskan kekayaan warga Amerika terkaya dalam sektor itu.

Saham di Amazon, dengan sendirinya, turun lebih daripada 25 peratus tahun ini.

Sementara itu, ketua kumpulan Adani itu menduduki tempat ketiga dalam senarai jutawan masa nyata Forbes pada Sabtu.

Kekayaan Adani berjumlah AS$152.2 bilion, di belakang Musk dengan AS$273.2 bilion dan hartawan perniagaan Perancis Bernard Arnault (AS$154.7 bilion). Bezos ditolak ke kedudukan keempat dengan nilai bersih AS$146.9 bilion.

Sehari sebelumnya, Adani menjadi orang kedua terkaya di dunia meninggalkan taikun Arnault dan Bezos untuk tempoh yang singkat, menurut senarai Forbes.

Lonjakan kekayaan Adani – yang tidak pernah berlaku sebelum ini – adalah hasil daripada kenaikan yang tidak henti-henti dalam saham syarikat Kumpulan Adani Enterprises; Adani Green Energy; Adani Ports & SEZ; Adani Transmission; Adani Total Gas; Adani Power; dan Adani Wilmar.

Dengan modal pasaran Rs 20. 74 lakh crore (kira-kira AS$260 bilion), Adani Group muncul sebagai perniagaan paling bernilai di India pada Jumaat, bergerak sedikit di hadapan Tatas (Rs 20.7 lakh crore). – Agensi


Khairy sangkal dakwaan ubat diberi kepada Najib ditukar

Dakwaan kononnya ubat yang diberikan kepada Datuk Seri Najib Razak ditukar selepas dirawat di Hospital Kuala Lumpur disangkal Menteri Kesihatan, Khairy Jamaluddin Abu Bakar.

Khairy menjelaskan ubat sama diberikan kepada bekas Perdana Menteri yang kini bergelar banduan bagi merawat tekanan darah tinggi dihidapinya dan menyifatkan dakwaan pegawai khas Najib, Mukhlis Maghrib dan ahli keluarga Ahli Parlimen Pekan itu semalam tidak menggambarkan keadaan sebenar.

“Najib diberikan ubat (untuk) tekanan darah tinggi. Tetapi diberi ubat generik. Ubat yang sama.

“Dia dulu ambil ubat ‘original’ sebab dia beli daripada hospital swasta. Bila dirujuk di HKL, kita ada ubat formula sama yang diberi di hospital kerajaan. Ubat itu sama. Formula sama. Tetapi bentuk generik,” katanya pada sidang media di Kementerian Kesihatan (KKM) dipetik laporan media.

Jelas Khairy lagi, tuduhan ubat ditukar seolah-olah memberi gambaran bahawa ubat berbeza adalah tidak benar.

“Ubat generik ini kandungan sama. Penjelasan ini penting kerana terdapat tuduhan daripada pegawai dan ahli keluarga Najib,” katanya.

Dalam pada itu, Khairy berkata semua banduan di penjara termasuk Najib akan diberikan rawatan terbaik.

Beliau juga berkata saranan Perdana Menteri Datuk Seri Ismail Sabri Yaakob semalam supaya Najib diberi rawatan terbaik akan diikuti.

“Kita akan berikan perkhidmatan dan rawatan terbaik kepada semua banduan. Bukan hanya Najib. Ini memang tugas Kementerian Kesihatan Malaysia (KKM). Kita bagi rawatan terbaik kepada semua,” katanya.

Katanya, Najib buat masa ini dirawat di HKL dan bukan di Institut Jantung Negara (IJN).

Beliau berkata prosedur untuk banduan penjara dirujuk di hospital kerajaan dan Najib perlu dirujuk di HKL.

“Saya dimaklumkan Najib dalam keadaan sihat,” katanya.

Terdahulu, perbicaraan Najib dalam kes 1Malaysia Development Bhd (1MDB)-Tanore yang sepatutnya berlangsung hari ini (13 September 2022) ditangguhkan dimasukkan ke hospital.

Peguamnya Tan Sri Muhammad Shafee Abdullah memaklumkan perkara itu kepada mahkamah ketika prosiding ringkas pagi ini, di hadapan hakim Mahkamah Tinggi Kuala Lumpur Datuk Collin Lawrence Sequerah.

“Beliau (Najib) kini dimasukkan ke wad di (Hospital Kuala Lumpur atau HKL). Saya diberitahu setakat pagi ini, pada 7.30 pagi dan 9.30 pagi, kemungkinan ujian tertentu dilakukan ke atasnya mungkin mengambil masa beberapa hari lagi.


150,000 peranti CERDIK sudah diagih kepada pelajar: Radzi Jidin

Semua 150,000 peranti di bawah inisiatif pembangunan pembelajaran digital jangka panjang (CERDIK) selesai diagihkan kepada pelajar memerlukan, pada 29 Oktober lalu, kata Menteri Kanan Pendidikan, Datuk Dr Radzi Jidin.

Menurutnya pada peringkat awal, berlaku kelewatan dalam agihan peranti itu susulan sekatan pergerakan di dalam dan luar negara akibat pandemik Covid-19.

“Pada waktu itu, bukan sahaja Malaysia tetapi di seluruh dunia, bekalan peranti agak terhad mengambil kira pelaksanaan Perintah Kawalan Pergerakan (PKP) atau kawalan pergerakan di negara pengeluar untuk mendapatkan bekalan peranti mengikut spesifikasi ditetapkan.

“Namun, hari ke hari jumlah peranti yang diterima dan diagihkan meningkat sehingga akhir sekali pada 29 Oktober lalu, semua 150,000 peranti yang patut diagihkan sudah sampai kepada murid yang dikenal pasti,” katanya di Nilai, hari ini.

Radzi berkata, peranti terakhir iaitu yang ke-150,000 diserahkan kepada pelajar Tingkatan Tiga Sekolah Menengah Kebangsaan Pinji, Ipoh, Muhammad Harrith Irfan Mohd Daniel Timothy pada 29 Oktober lalu.

Mengulas lanjut, beliau berkata inisiatif CERDIK dibuat berdasarkan sumbangan daripada syarikat berkaitan kerajaan (GLC) dan syarikat pelaburan berkaitan kerajaan (GLIC) yang diselaraskan oleh Yayasan Hasanah di bawah Khazanah Nasional.

“GLC serta GLIC memberi sumbangan dan diselaraskan oleh Yayasan Hasanah, yang menghantar peranti ini ke pejabat pendidikan daerah (PPD)di seluruh negara.

“Kementerian Pendidikan (KPM) membantu mengenal pasti penerima dan juga mengagihkan peranti yang diterima daripada Yayasan Hasanah,” katanya.

Beliau berkata, penerima bantuan itu kini menggunakan peranti berkenaan dalam pembelajaran mereka.


Jika SPRM adil, siasat juga akaun parti lain, kata Mursyidul Am PAS

PAS mengingatkan Suruhanjaya Pencegahan Rasuah Malaysia (SPRM) supaya tidak melakukan siasatan berpilih dengan menyasarkan parti tertentu sahaja dalam menangani kes rasuah yang didakwa berlaku pada kempen Pilihan Raya Umum Ke-15 (PRU-15).

Mursyidul Am PAS Datuk Hashim Jasin berkata siasatan sama juga perlu dilakukan terhadap parti-parti lain agar memberi keadilan kepada semua pihak sekali gus mengelak siasatan berpilih.

“Saya tidak mahu komen lebih, tetapi kalau boleh periksa semua parti politik bukan satu parti politik sahaja. Siasatan jangan terpilih.

“Kalau akaun parti Bersatu dibeku bagaimana dengan parti-parti lain? Kempen sememangnya memerlukan perbelanjaan bukan sekadar RM500 sahaja,” katanya.

Sementara itu, Hashim berkata, isu berkenaan tidak memberi apa-apa kesan kepada PAS dan parti itu sentiasa bersikap terbuka terhadap sebarang siasatan.

Sebelum ini, Presiden Bersatu Tan Sri Muhyiddin Yassin menegaskan bahawa tidak ada sumbangan dana politik yang dimasukkan ke dalam akaun parti atau akaun peribadi beliau setakat ini.

Beliau juga menegaskan bahawa tiada sumbangan politik yang dimasukkan ke dalam akaun mana-mana pegawainya atau kakitangan Bersatu serta mana-mana pertubuhan yang beliau atau parti mempunyai kepentingan.

“Tidak ada sumbangan dana politik dimasukkan ke dalam akaun peribadi saya ataupun pegawai-pegawai dalam parti saya ataupun mana-mana organisasi yang mempunyai kepentingan… di mana saya mempunyai kepentingan atau yang saya taja dan sebagainya. Langsung tak ada,” katanya.

Selain itu, Ketua Pemuda PAS Ahmad Fadhli Shaari pula mencadangkan SPRM menyiasat pihak yang mengutip derma pilihan raya, tetapi menggunakan akaun peribadi sendiri.

Tanpa merujuk kepada mana-mana parti atau pemimpin berkenaan, Ketua Pemuda Perikatan Nasional (PN) itu juga tidak membantah sekiranya SPRM turut menyiasat akaun bank PAS.

Beliau dipercayai mengulas kenyataan Ahli Majlis Tertinggi (MT) UMNO Isham Jalil yang mengalu-alukan tindakan SPRM menyiasat sumber dana parti Bersatu, termasuk membekukan akaun bank.

Isham dalam kenyataan dipetik daripada laporan NST berkata agensi anti rasuah itu juga perlu menyiasat dana sekutu rapat Bersatu, PAS.


Rejim Zionis Israel lakukan jenayah bersistematik ke atas Palestin: OIC

Pertubuhan Kerjasama Islam (OIC) menyifatkan biadab Israel terhadap Semenanjung Gaza yang masuk hari ketujuh berturut-turut sebagai ‘jenayah bersistematik’ ke atas rakyat Palestin, selain mendesak serangan itu dihentikan serta-merta

Kenyataan bersama OIC selepas mesyuarat tergempar menteri-menteri luar negara anggota secara maya dibuat susulan langkah Arab Saudi mengutuk pencabulan ke atas tanah suci umat Islam di Baitulmaqdis dan pengusiran rakyat Palestin dari kediaman mereka di Baitulmaqdis Timur.

Pada mesyuarat itu Malaysia diwakili Menteri Luar, Datuk Seri Hishammuddin Hussein.

Pertubuhan yang dianggotai 57 negara itu turut menuduh Majlis Keselamatan Pertubuhan Bangsa-Bangsa Bersatu (UNSC) sebagai tidak berdaya menangani kemelut Israel-Palestin.

Terdahulu Malaysia, Indonesia, dan Brunei mengeluarkan kenyataan bersama secara berasingan pada Ahad, dengan Perdana Menteri, Tan Sri Muhyiddin Yassin menggesa diadakan mesyuarat tergempar PBB.

Arab Saudi, Bahrain, dan Emirate Arab Bersatu (UAE) juga menyerukan diadakan gencatan senjata.

Tahun lalu, UEA, Bahrain dan beberapa negara Arab lain mencetuskan kemarahan umat Islam apabila menjalin hubungan rasmi dengan rejim pengganas Israel.

Sejak Isnin lalu, rejim Zionis Israel membunuh sekurang-kurangnya 200 penduduk Palestin, termasuk 58 kanak-kanak dan 34 wanita, terutama di Semenanjung Gaza, dalam pengeboman yang turut merosakkan infrastruktur Palestin.

Sementara itu Menteri Luar, Datuk Seri Hishammuddin Hussein menyenaraikan enam cadangan kepada OIC dalam menangani penderitaan rakyat Palestin pada mesyuarat itu.

Hishammuddin dilaporkan berkata pertumpahan darah yang dilakukan ke atas rakyat Palestin perlu dihentikan, sementara kekebalan rejim Israel yang terus melakukan kekejaman dahsyat perlu ditamatkan dan mesti dipertanggungjawabkan.

Enam cadangan yang dikemukakan Hishammuddin ialah:


Radzi arah KSU lapor SPRM dakwaan Zaharin

Menteri Kanan Pendidikan Datuk Dr Radzi Jidin hari ini (17 Oktober 2022) telah mengarahkan satu laporan kepada Suruhanjaya Pencegahan Rasuah Malaysia (SPRM) berhubung dakwaan yang dibuat blogger Zaharin Mohd Yassin.

Menurutnya beliau telah menerima satu hantaran video dakwaan yang dibuat bekas ahli UMNO yang dipecat itu berkaitan penyelewengan yang didakwa kononnya berlaku dalam Kementerian Pendidikan (KPM).

“Saya menerima hantaran video yang dibuat oleh Saudara Zaharin Yassin menyatakan bahawa terdapat aduan yang beliau terima tentang penyelewengan di Kementerian Pendidikan Malaysia (KPM).

“Dakwaan itu adalah berkaitan Surat Setuju Terima (SST) untuk kontrak bekalan makanan bermasak serta kebersihan bangunan dan kawasan,” katanya dalam kenyataan hari ini.

Radzi berkata oleh kerana nama beliau dan Ketua Setiausaha KPM Datuk Yusran Shah Mohd Yusof juga telah disebut, maka beliau telah mengarahkan Yusran membuat laporan kepada SPRM.

“Memandangkan nama saya dan KSU KPM turut disentuh, saya telah mengarahkan Ketua Setiausaha KPM untuk membuat laporan segera kepada SPRM supaya siasatan terhadap dakwaan tersebut dilaksanakan secepat mungkin.

“Saya juga berharap Saudara Zaharin dapat menyampaikan maklumat yang diterima beliau kepada SPRM,” katanya.

Sementara itu, Zaharin dalam kiriman terbaharu di Facebooknya memuji tindakan Radzi yang pantas bertindak, sekali gus akan membersihkan nama menteri pendidikan itu.

“Dengan respond dari Menteri Pendidikan. Akan membersihkan nama beliau. Terima Kasih YB Menteri.

“Kesian saya jika beliau bertanding dalam PRU ke 15. Isu ini akan digunakan menyerang beliau. Harap Menteri lain mencontohi beliau,” tulis Zaharin.


Kerajaan campuran pilihan terbaik jika Parlimen tergantung: Pakar

Pembentukan kerajaan campuran adalah pilihan terbaik sekiranya Parlimen tergantung setelah Pilihan Raya Umum Ke-15 (PRU-15) selesai, di mana tiada satu gabungan parti pun yang memperoleh majoriti mudah atau sekurang-sekurangnya memenangi 121 kerusi.

Pensyarah Undang-undang Universiti Islam Antarabangsa Malaysia (UIAM) Prof Dr Nik Ahmad Kamal Nik Mahmood ketika mengulas kebimbangan Parlimen tergantung, berkata pembentukan kerajaan campuran adalah langkah paling selamat demi kestabilan negara berbanding mengadakan semula PRU yang pastinya mengambil masa selain menelan kos berganda.

Tanpa menafikan parti yang dapat menguasai sejumlah kerusi dalam Dewan Rakyat boleh membentuk kerajaan sekali pun tanpa majoriti mudah, beliau menegaskan kerajaan yang dibentuk itu berdepan situasi sukar jika berlaku undi tidak percaya.

Katanya, pembentukan kerajaan menerusi pelantikan Perdana Menteri perlu mengambil kira situasi politik semasa bagi mengelakkan usul tidak percaya dan mengulangi ketidakstabilan politik berpanjangan sepertimana berlaku sebelum ini.

“Benar, Yang di-Pertuan Agong boleh melantik mana-mana ahli Dewan Rakyat sebagai Perdana Menteri berdasarkan Perkara 43 (2)(a) Perlembagaan Persekutuan, namun Seri Paduka perlu membaca suasana politik semasa sekiranya pemimpin itu kalah dalam undi tidak percaya di Parlimen.

“Jadi salah satu cara adalah menubuhkan kerajaan campuran. Itu pun kalau parti-parti terbabit tidak berlaga angin. Itu saja pilihan terbaik selain pilihan raya semula,” katanya menurut Utusan.

Pada 21 Ogos lalu Perdana Menteri Datuk Seri Ismail Sabri Yaakob menyatakan kebimbangan berlakunya Parlimen tergantung sekiranya tiada parti mampu membentuk majoriti mudah 112 kerusi, selepas PRU-15.

Beliau berkata sekiranya Parlimen tergantung berlaku, maka gabungan kerjasama politik perlu dibentuk semula.

Menyusul kenyataan Ismail Sabri, veteran UMNO, Tengku Razaleigh Hamzah juga berkata bukan senang bagi parti politik yang bertanding pada PRU-15 untuk memenangi majoriti mudah bagi membentuk kerajaan.

Tengku Razaleigh Hamzah atau Ku Li berkata kesukaran itu akan turut dirasai UMNO dan Barisan Nasional (BN) yang berdepan pelbagai masalah ketika ini.

“Setiap lima tahun mesti ada pilihan raya. Kita tahu pilihan raya ini mungkin tidak membuahkan hasil yang baik kerana tidak ada satu parti pun, menurut pendapat ramai, mampu membentuk kerajaan,” katanya.

Keputusan PRU tergantung bukanlah satu perkara baharu apabila Pakatan Harapan (PH) selepas PRU-14 hanya menang 109 kerusi berbanding BN (79 kerusi). PH kemudian membentuk Kerajaan Pusat dengan kerjasama Parti Warisan Sabah (Warisan).

Mengulas lanjut, Nik Ahmad Kamal berkata, parti yang menguasai Dewan Rakyat boleh membentuk kerajaan sekalipun enggan menubuhkan kerajaan campuran.

Namun, katanya kerajaan seperti itu perlu memeterai Perjanjian Keyakinan dan Perbekalan (CSA) dengan parti lain seperti amalan negara-negara, seperti seperti Kanada dan Australia.

“Pakatan secara CSA boleh berjalan dengan baik. Cuma kalau ada masalah sikit saja jika timbul isu hilang sokongan sepertimana Memorandum Persefahaman (MoU) antara kerajaan dan Pakatan Harapan (PH) yang bila-bila masa boleh goyah,” katanya lagi.

Menurutnya keutuhan sokongan parti itu dijamin menerusi Akta Anti Lompat Parti yang diluluskan baru-baru sekali gus dilihat menyekat ahli-ahli Parlimen melompat parti.


Sekatan polis di Lembah Klang diperketat mulai hari ini

Polis Kuala Lumpur dan Selangor mula memperketat kawalan sekatan jalan raya (SJR) di setiap plaza tol di Lembah Klang berikutan pelaksanaan Perintah Kawalan Pergerakan 3.0.

Ketua Polis Kuala Lumpur Datuk Azmi Abu Kassim berkata, pihaknya menyasarkan sekurang-kurangnya sembilan SJR di sekitar ibu negara, tidak termasuk Putrajaya.

“Putrajaya ada empat SJR maka untuk Kuala Lumpur, kami menyasarkan sekurang-kurangnya sembilan SJR dan kita akan mula melaksanakannya esok,” katanya.

Memetik laporan Bernama, mengenai jumlah petugas yang diperlukan, beliau berkata perkara itu akan dilihat dari semasa ke semasa memandangkan pihaknya akan memperoleh bantuan daripada beberapa agensi keselamatan lain.

Sementara itu, Ketua Polis Selangor Datuk Arjunaidi Mohamed pula berkata, setakat ini, pihaknya melaksanakan kira-kira 50 hingga 70 SJR di sekitar Selangor bagi memastikan pengguna jalan raya tidak curi-curi merentas negeri kecuali mereka yang mempunyai kebenaran.

“Kalau mana-mana yang tiada kebenaran itu kita akan suruh mereka patah balik. Macam semalam, kebenaran telah diberikan (kepada mereka) yang ingin ambil anak dari sekolah berasrama,” katanya.

Sementara itu, sebanyak 583 permohonan rentas negeri melalui pengangkutan udara di balai polis Lapangan Terbang Sultan Abdul Aziz Shah (LTSAAS) di Subang, di sini ditolak bagi tempoh 30 April hingga semalam.

Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata ia berikutan justifikasi permohonan didapati tidak munasabah dan dokumen perjalanan yang dikemukakan tidak sah atau tidak lengkap.

Beliau berkata permohonan yang diberi kelulusan adalah hanya bagi tujuan menziarahi kematian ahli keluarga terdekat seperti pasangan sendiri, anak, ibu dan adik-beradik, kecemasan dan pasangan suami isteri jarak jauh.

“Kesemua permohonan ini mestilah mendapat kebenaran polis melalui permit rentas negeri sebelum membuat sebarang tempahan atau pembelian tiket penerbangan.

“Polis Petaling Jaya mengingatkan orang ramai bahawa bukti tiket penerbangan yang telah dibeli bukanlah alasan kukuh bagi mendapatkan kelulusan permit rentas negeri,” katanya dalam kenyataan.


Agong setuju terima menghadap jawatankuasa merayu tamat darurat

Pengerusi Jawatankuasa Merayu Penamatan Proklamasi Darurat, Khalid Samad mengesahkan beliau menerima surat memaklumkan Yang di-Pertuan Agong bersetuju menerima menghadap jawatankuasa itu.

Khalid yang juga Ahli Parlimen Shah Alam bagaimanapun berkata, surat berkenaan tidak menyatakan bila tarikh pertemuan akan diadakan.

“Sukacita dimaklumkan bahawa pagi ini saya telah menerima warkah dari Istana Negara yang memaklumkan Duli Yang Maha Mulis Seri Paduka Baginda Yang di-Pertuan Agong telah bersetuju untuk menerima menghadap Jawatankuasa Merayu Penamatan Proklamasi Darurat untuk menyerahkan petisyen untuk merayu agar darurat ditamatkan.

“Walaupun tarikh untuk menghadap belum lagi ditentukan, kami yakin satu tarikh akan ditetapkan seberapa segera untuk membolehkan kami semua menghadap Yang di-Pertuan Agong bagi menyerahkan petisyen rayuan tersebut,” katanya dalam kenyataan hari ini.

Katanya, warkah dari Istana Negara itu ditandatangai Setiausaha Sulit Kanan kepada Yang di-Pertuan Agong, Kolonel (B) Datuk Nazim Mohd Alim.

Khalid berterima kasih kepada Yang di-Pertuan Agong atas keprihatinan baginda berkaitan isu itu.

Selasa lalu, belau bersama bekas Perdana Menteri, Tun Dr Mahathir Mohamad dan Presiden Amanah, Mohamad Sabu, menghantar surat kedua kepada Yang di-Pertuan Agong memohon menghadap bagi menyampaikan petisyen penamatan darurat.

Pada 12 Jan lalu, Al-Sultan Abdullah Ri’ayatuddin Al-Mustafa Billah Shah berkenan mengisytiharkan dDarurat sehingga 1 Ogos depan atau satu tarikh lebih awal sebagai langkah proaktif untuk membendung gelaja wabak Covid-19.


Bolehkah  Covid-19 berjangkit melalui makanan atau bungkusan makanan?

Kadang-kadang balik dari pasar atau ambil bungkusan makanan daripada penghantar makanan, ramai yang risau kemungkinan ada virus Covid-19. Bahaya ke?

Hakikatnya, tiada sebarang bukti menyatakan seseorang individu itu boleh mendapat jangkitan Covid-19 melalui makanan atau pembungkus makanan.

Ketua Penolong Pengarah Bahagian Kawalan Penyakit Kementerian Kesihatan, Dr. Izzar Anwari Abdul Ghani berkata, Covid-19 tidak hidup di permukaan makanan seperti buah, sayur dan makanan sejuk beku kerana ia memerlukan perumah seperti manusia untuk terus hidup.

“Kadang-kadang balik dari pasar atau ambil bungkusan makanan dari penghantar makanan mungkin ada yang risau kalau-kalau ada virus Covid-19 dan dapat jangkitan wabak tersebut.

“Hakikatnya Covid-19 merebak melalui pernafasan dari titisan individu dijangkiti yang batuk atau bersin,” tulisnya di laman Instagram baru-baru ini.

Tambah beliau, sayur atau buah dicuci dengan air biasa yang bersih tanpa perlu melakukan disinfeksi pada bungkusan makanan atau seumpamanya.

“Tetapi perlu mencuci tangan betul-betul selepas mengendalikan bungkusan makanan dan sebelum makan.

“Samalah jika kalau dapat bungkusan kurier. Buka siap-siap di luar rumah ambil isinya dan bawa masuk ke dalam rumah. Selepas itu cucilah tangan dengan bersih,” ujarnya.


Shahidan sokong pembersihan dalam UMNO, Zahid patut pecat segera

Datuk Seri Shahidan Kassim menyokong langkah pembersihan dalam bekas partinya, UMNO yang diwar-warkan oleh Presidennya, Datuk Seri Ahmad Zahid Hamidi.

Bekas Ahli Majlis Tertinggi (MKT) UMNO itu berkata Zahid perlu berani memecat kumpulan penentangnya tidak mengira pangkat dalam parti dan perlu dilaksanakan membabitkan semua peringkat ahli dalam parti termasuk kepimpinan tertinggi parti.

“Saya menyokong usaha ini… ia membolehkan kami (Perikatan Nasional) lebih mudah melawan UMNO apabila ramai pemimpin dan aktivis utama parti itu kini sudah dikeluarkan.

“Lihat saja tindakan mereka menyingkirkan nama-nama besar dalam parti seperti (Datuk Seri) Tajudin Abdul Rahman, (Tan Sri) Annuar Musa dan beberapa nama lain yang mana mereka itu pemimpin politik yang cukup hebat,” katanya dipetik laporan BH.

Untuk rekod, Shahidan antara pemimpin yang terawal digugurkan keahlian kerana didapati mencalonkan diri bagi bertanding mewakili parti lawan untuk Pilihan Raya Umum ke-15 (PRU15).

Semalam, Zahid memaklumkan pembersihan besar-besaran parti itu adalah antara perkara yang akan dibincang dan diputuskan dalam mesyuarat MKT UMNO sebagaimana dinyatakan dalam Perhimpunan Agung UMNO pertengahan bulan ini.

Shahidan berkata, Perikatan Nasional (PN) bersedia menerima pemimpin yang UMNO pecat itu.

“Lebih ramai pemimpinnya dipecat tidak ada masalah kita alukan mereka sertai PN atau pertubuhan bukan kerajaan (NGO) Perpaduan Ummah,” katanya lagi.

Media terdahulu melaporkan beberapa nama yang berdepan tindakan, antaranya bekas Ketua Pemuda, Khairy Jamaluddin Abu Bakar dan ahli MT, Tan Sri Noh Omar.


383,165 kanak-kanak terima dos pertama vaksin Covid-19

Melaka mencatat peratusan tertinggi dalam kalangan kanak-kanak berusia lima hingga 12 tahun ke bawah yang menerima vaksin Covid-19 PICKids yang dilancarkan sejak 3 Februari lalu.

Sebanyak 23.1 peratus daripada kanak-kanak Melaka telah menerima dos pertama vaksin Covid-19, diikuti Sarawak (20.3 peratus); Lembah Klang (14.0 peratus); Perak (13.7 peratus); dan Labuan (10.0 peratus).

Sehingga semalam seramai 383,165 atau 10.8 peratus daripada kanak-kanak dalam usia berkenaan telah menerima dos pertama, dengan semalam sahaja seramai 40,659 kanak-kanak menerima suntikan itu.

Sementara itu, Kementerian Kesihatan (KKM) juga melaporkan 58.8 peratus atau 13,844,963 individu dewasa telah menerima dos penggalak masing-masing sejak dilancarkan 13 Oktober tahun lalu.

Seramai 22,943,301 atau 97.5 peratus individu dewasa juga telah lengkap divaksinasi, manakala 98.7 peratus atau 23,220,003 lagi menerima sekurang-kurangnya satu dos.

Menerusi laman sesawang Covidnow yang dikemas kini pagi ini, KKM juga memaklumkan seramai 5,680,262 remaja berusia 12 hingga 17 tahun telah menerima suntikan vaksin Covid-19 masing-masing sejak dilancarkan 8 September tahun lalu.

Daripada jumlah itu, 2,798,368 atau 89.9 peratus remaja telah lengkap divaksinasi, manakala 2,881,894 atau 92.6 peratus lagi menerima sekurang-kurangnya satu dos.

Keseluruhannya sejak Program Imunisasi Covid-19 Kebangsaan (PICK) dilancarkan 24 Februari tahun lalu sebanyak 65,864,979 dos vaksin telah diberikan kepada populasi Malaysia, termasuk rakyat asing.

Daripada jumlah itu, 25,741,669 atau 78.8 peratus telah lengkap divaksinasi, dan 26,485,062 atau 81.1 peratus lagi menerima sekurang-kurangnya satu dos.


Ronald dedah ‘bukti’ empat MP Sabah bertanding ahli Bersatu, perlu kosongkan kerusi

Keabsahan empat Ahli Parlimen (MP) Bersatu yang bertanding bawah lambang Gabungan Rakyat Sabah (GRS) dibangkitkan Datuk Seri Ronald Kiandee semasa sidang Dewan rakyat hari ini.

Ronald yang juga MP Beluran semasa sidang hari ini mendedahkan bukti ‘surat’ bagi mengesahkan empat MP Sabah yang kini menyokong kerajaan adalah ahli parti Bersatu dan sepatutnya mereka mengosongkan kerusi tersebut serta-merta kerana sudah melanggar Akta Anti-Lompat Parti yang dikuatkuasakan pada 5 Oktober lalu.

“Walaupun kita menggunakan yang logo berbeza pada pilihan raya yang lalu, Tuan Yang Dipertua saya ingin dengan izin membaca sekeping surat yang ditulis oleh Parti Pribumi Bersatu Malaysia beralamat di Alam Mesra, Kota Kinabalu Sabah yang ditujukan kepada Yang Berhormat Tan Sri Muhyiddin Yassin selaku Presiden Bersatu Malaysia.

“Surat ini ditandatangani Setiausaha Badan Pimpinan Bersatu Negeri Sabah bertarikh 3 November 2021 yang lalu,” kata Ronald semasa perbahasan di Parlimen hari ini.

Kandungan tersebut antaranya memaklumkan semua enam calon yang bertanding atas tiket GRS sebenarnya adalah ahli Bersatu tetapi hanya menggunakan lambang lain semasa Pilihan Raya Umum Ke-15 (PRU-15) lalu, kata Ronald lagi.

“Enam calon-calon GRS yang bertanding atas logo GRS sebenarnya adalah calon Bersatu,” kata Ronald.

Ronald juga menggesa supaya Speaker baharu Dewan Rakyat, Datuk Johari Abdul menjelaskan berhubung isu tersebut kerana terdapat bukti menunjukkan empat MP Sabah tersebut adalah ahli Bersatu yang melanggar ketetapan parti dan perlu mengosongkan kerusi mereka.

“Perbezaan kedudukan ini mungkin sesuatu yang lazim sebelum ini, tetapi dengan pindaan Perlembagaan Persekutuan dan RUU (Rang Undang-Undang) Antilompat Parti yang dibawa oleh kerajaan yang lalu dalam dewan yang mulia ini maka perbezaan ini mesti diperjelaskan.

“Oleh itu, Datuk Speaker membawa kita kepada perkara ketiga iaitu keabsahan dan juga legitimasi kedudukan Yang Berhormat Tambun dalam proses undi percaya pada kali ini kerana kedudukan empat Ahli Parlimen yang legitimasinya dipertikaikan kerana Akta Lompat Parti,” ujarnya lagi.

Untuk rekod, empat MP Bersatu Sabah yang bertanding semasa PRU-15 atas tiket GRS sebelum ini adalah Datuk Armizan Mohd Ali (Papar), Khairul Firdaus Akbar Khan (Batu Sapi), Jonathan Yasin (Ranau) dan Datuk Matbali Musah (Sipitang).

Bagaimanapun, empat MP tersebut sebelum ini bertindak mengumumkan keluar parti Bersatu dan menyokong kerajaan Pakatan Harapan (PH)-Barisan Nasional (BN).


261 varian membimbangkan dikesan dalam negara: KKM

Varian membimbangkan (VOC) masih menular dalam negara, terbaharu Kementerian Kesihatan (KKM) menemui sebanyak 261 kes Covid-19 melibatkan varian Delta dan Beta.

Menurut Ketua Pengarah Kesihatan, Tan Sri Dr Noor Hisham Abdullah, berkata varian yang dikesan itu ialah 259 kes dijangkiti varian Delta (B.1.617.2) dan dua lagi adalah varian Beta (B.1.351).

Pengesanan tersebut hasil kajian dilakukan Institut Penyelidikan Perubatan (IMR) Integrative Pharmacogenomics Institute (iPROMISE) Universiti Institut Teknologi MARA (UiTM) dan Institut Genom Malaysia (MGI).

Selain itu, ia turut dibantu Tropical Infectious Diseases Research & Education Centre Universiti Malaya (TIDREC-UM) dan Fakuliti Perubatan Universiti Malaya (FOM-UM).

“FOM-UM mengenal pasti 72 kes yang semuanya adalah varian Delta, IMR (55 kes varian Delta), iPROMISE-UiTM (46 kes varian Delta), MGI (45 kes varian Delta dan satu Beta) serta TIDREC-UM (41 varian Delta dan satu Beta).

“Bagi varian Delta, ia dikesan di semua negeri iaitu tertinggi dilaporkan di Selangor dengan 72 kes, Pulau Pinang (33), Kedah (29) dan Perak (26).

“Selain itu, Kelantan (23), Terengganu (19), Sabah (18), Johor (15) dan Pahang (11), Kuala Lumpur (6), masing-masing tiga di Perlis dan Labuan serta satu di Putrajaya.

“Sementara itu, bagi dua varian Beta, masing-masing satu kes dikesan di Selangor dan Kelantan,” katanya dalam kenyataan hari ini.

Dr Noor Hisham berkata, perkembangan itu menjadikan jumlah kumulatif kes yang dijangkiti virus SARS-CoV-2 dikategorikan sebagai VOC dan Variant of Interest (VOI) adalah sebanyak 2,645 kes.

“Daripada jumlah dinyatakan itu, sebanyak 2,625 kes adalah VOC dengan 20 kes merangkumi VOI,” katanya.

Memperincikan jumlah kes dikesan mempunyai varian berkenaan, Dr Noor Hisham berkata, sehingga kini 2,385 kes Covid-19 mempunyai varian Delta, Beta (226), Alpha (14).

“Selain itu, bagi varian VOI pula, ia membabitkan varian Theta (13 kes), Kappa (empat) dan Eta (tiga),” katanya.


Ubah budaya makan dulu kira nanti

Sekeping resit bil yang memaparkan harga hidangan ikan siakap mencecah ribuan ringgit didakwa di sebuah restoran di Langkawi tular dipercayai selepas dimuat naik oleh seorang pemilik akaun Facebook ke platform media sosial tersebut.

Dia dipercayai pelanggan yang datang makan di sebuah restoran terapung di Langkawi pada 3 Oktober lalu dan telah memuat naik ke platform media sosial bil yang memaparkan harga hidangan seekor ikan siakap didakwa terlalu mahal dikenakan oleh peniaga.

Berdasarkan bil tersebut ikan siakap seberat 7.48 kilogram (kg) yang dipesan pelanggan itu untuk tujuh individu berjumlah RM1,196.80 bagi hidangan makan tengah hari dan  jumlah keseluruhan bil adalah RM1,852.50 termasuk hidangan ikan siakap, ayam kicap, telur dadar, kailan, ketam, udang dan minuman.

Bermula daripada kisah tersebut, pelbagai cerita tentang siakap ‘kayangan’ tular. Hakikatnya, ada yang berpendapat budaya makan dulu, kira kemudian sangatlah bahaya.

Lebih-lebih lagi jika makan di restoran makanan laut yang biasanya harganya lebih mahal daripada biasa.

Penting buat ‘pengiraan’ terlebih dahulu, tanya harga sebenarnya sebelum makan. Ia bagi mendapat harga yang dipersetujui bersama serta mengelakkan diri daripada rasa ‘tertipu’, akibat dikenakan caj melampau.

Seorang jejaka,  Tai Zee Kin membuat perkongsian dalam Facebooknya tip mengelak membayar harga mahal untuk makanan laut.

“Akuarium tepi restoran makanan laut, bukan galeri atau ‘underwater world’. Dia tidak kenakan caj tiket masuk. Itu tempat kalian pilih makanan laut segar. Kalau anak-anak kecil ikut makan sekali, boleh bawa jalan-jalan tepi akuarium sambil ajar anak-anak nama ikan dan jenis ketam.

“Sudut kanan (atau kiri) akuarium ada tertera tanda dengan jelas nama makanan laut (di situlah bapa saya mengajar nama dan jenis ikan) dan harga setiap 100g, 1kg, atau sukatan yang bersesuaian.

“Tepi akuarium ada penimbang. Kalian boleh minta ‘tauke’ untuk timbang sebelum makan, atau minta dia membuat anggaran berat,” katanya.

Tambah Zee Kin, kalau tiada akuarium pun, terus pesan makanan laut ikut berat (kalau bukan harga tetap). Contoh, kalau order siakap, terus beritahu mahu ikan seberat 1.5kg. Pihak restoran akan cuba dapatkan ikan seberat demikian atau anggaran julat berat itu.

“Peminat makanan laut sudah ada harga makanan tersebut darab dengan berat dalam kunci kira-kira minda,” ujarnya.

Sementara itu, beliau turut berkongsi tentang budaya masyarakat Cina yang tidak suka cara makan dulu kira nanti.

“Apabila budaya makanan di restoran mula berbuat demikian, ramai dalam kalangan orang Cina kurang selesa. Zaman 2000-an, kedai mamak biasa minta pelanggan makan dulu, baru dia datang kira.

“Budaya orang Cina selalu kena buat ‘budgeting’ sebelum ‘spending’. Makan di kedai juga sama. Kalau makan besar, siap hitung dulu, buat kiraan bajet, periksa harga betul-betul, baru layan. Tabiat ini memang sudah terpahat dalam DNA kami,” jelasnya.

Tambahnya, budaya ‘makan dulu, kira kemudian’ sangat bahaya, kerana ketidakselesaan ‘caj terlampau’ adalah tanpa kesalahan mana-mana pihak, ia cuma akibat ketidaksepadanan kehendak.

“Isu siakap terlampau caj ini, bagi orang Cina, jarang berlaku. Kami tertanya-tanya, kenapa tidak membuat kepastian berat ikan sebelum membuat pesanan? “

“Apabila saya membuat tempahan ketam dulu, siap tawar menawar dari segi berat ketam dengan ‘tauke’ sebelum turunkan pesanan. Tiada masalah.

“Ingat tatacara ini kalian, ‘Kira dulu, pesan kemudian’. Tak payah segan-segan. Segan dahulu, kesal kemudian.

“Dalam hal ini, pelanggan tiada salah, restoran pun tiada salah. Restoran sudah beritahu harga setiap 100g awal-awal. Caj juga ikut harga setiap 100g. Pelanggan bagi kebebasan kepada restoran untuk anggaran berat ikan,” katanya.


Kes Zahid sama seperti kes SRC Najib, kata pendakwaan

Mahkamah Tinggi Kuala Lumpur hari ini mendengar semula sebahagian penghakiman dalam kes Datuk Seri Najib Razak yang menyaksikan bekas Perdana Menteri itu didapati bersalah atas pertuduhan melakukan pecah amanah jenayah, menyalahgunakan kedudukan dan pengubahan wang haram membabitkan RM42 juta dana SRC International.

Ia dibacakan Timbalan Pendakwa Raya Harris Ong Mohd Jeffery Ong ketika berpendapat kes pengubahan wang haram dihadapi Presiden UMNO, Datuk Seri Ahmad Zahid Hamidi sama seperti kes Najib.

Beliau berkata, ini kerana kedua-dua tertuduh gagal menentukan sama ada wang yang mereka terima sebagai ‘sumbangan’ adalah dari sumber yang sah atau sebaliknya.

Memetik laporan Bernama, Harris Ong kemudian membacakan sebahagian penghakiman dalam kes Najib itu.

Katanya Hakim Mahkamah Tinggi Mohd Nazlan Mohd Ghazali telah memutuskan bahawa sukar untuk dipercayai bahawa Najib tidak tahu atau tidak mengesyaki bahawa wang yang didepositkan ke dalam akaun banknya adalah hasil aktiviti haram.

Harris Ong berkata pertuduhan pengubahan wang haram terhadap Zahid turut berkongsi fakta yang sama dengan kes Najib, contohnya berhubung pemindahan berjuta-juta ringgit daripada akaun Yayasan Akalbudi (YAB) ke akaun pemegang amanahnya iaitu Tetuan Lewis & Co.

Beliau berkata tertuduh juga tidak pernah mengadu mengenai tindakan pengurup wang Omar Ali Abdullah yang menukarkan sejumlah RM7,511,250.20 kepada 35 keping cek.

Semalam, Harris Ong berhujah bahawa Omar Ali sebagai ejen, telah menerima arahan daripada Zahid untuk menukarkan wang terbabit dalam bentuk cek dan selepas itu, menyerahkan cek terbabit kepada Tetuan Lewis & Co.

Beliau juga berkata Zahid mempunyai kuasa untuk mengurus dan memanfaatkan wang terbabit dengan membeli saham serta beberapa banglo di Country Height Kajang, Selangor.

“Yang Arif, tindakan membeli banglo terbabit tidak ada kena-mengena dengan amal jariah seperti yang didakwa oleh pembelaan.

“Tidak ada keterangan yang menunjukkan bahawa wang terbabit telah dibelanjakan untuk tujuan amal kecuali demi kepentingan tertuduh,” katanya ketika menyangkal hujah pembelaan berkaitan 27 pertuduhan pengubahan wang haram terhadap Ahmad Zahid di hadapan Hakim Collin Lawrence Sequerah.

Menyentuh penglibatan firma guaman yang digunakan untuk ‘mengubah wang’ terbabit, Timbalan Pendakwa Raya itu berkata ia adalah isu yang serius dan tidak hanya berlaku di negara ini.

Harris Ong berkata pendakwaan telah mengemukakan bukti boleh dipercayai bagi setiap elemen dalam pertuduhan pengubahan wang haram yang tidak goyah meskipun ketika soalan balas.

“Keterangan secara langsung, berdasarkan keadaan persekitaran dan berdokumen yang dikemukakan dalam perbicaraan kes ini mewajarkan tertuduh diperintah membela diri atas semua pertuduhan pengubahan wang haram,” katanya.

Ahmad Zahid, 68, berdepan 47 pertuduhan iaitu 12 pertuduhan pecah amanah jenayah, lapan pertuduhan rasuah dan 27 pertuduhan pengubahan wang haram membabitkan berpuluh-puluh juta ringgit milik YAB.

Pendakwaan akan menyambung hujahnya pada 11 Oktober ini.


Lebih 6.3 juta rakyat Malaysia lengkapkan vaksinasi

Jumlah rakyat Malaysia yang telah melengkapkan dua dos suntikan vaksin Covid-19 kini mencecah lebih 6.3 juta penerima sejak program imunisasi dilancarkan Februari lalu, manakala lebih 13.1 juta lagi menerima dos pertama.

Menteri Kesihatan Datuk Seri Dr Adham Baba dalam perkongsian di laman Twitter beliau hari ini berkata semalam sahaja sebanyak 556,404 dos suntikan diberikan membabitkan 343,530 penerima dos pertama dan 212,874 dos kedua.

Selangor katanya, terus merekodkan jumlah pemberian vaksin tertinggi berbanding negeri-negeri lain iaitu 150,505 dos membabitkan 89,132 penerima dos pertama dan 61,373 dos kedua, diikuti Kuala Lumpur sebanyak 85,096 (51,915 dos pertama dan 33,181 dos kedua).

Johor 48,748 (40,089 dos pertama dan 8,659 dos kedua)
Sabah 37,099 (34,962 dos pertama dan 2,137 dos kedua)
Sarawak 31,588 (5,702 dos pertama dan 25,886 dos kedua)
Perak 30,921 (18,436 dos pertama dan 12,485 dos kedua)

Secara keseluruhannya Dr Adham berkata 19,502,452 dos sudah diberikan membabitkan 13,184,742 dos pertama dan 6,317,710 penerima melengkapkan dos kedua masing-masing.

Negeri-negeri di Lembah Klang merangkumi Selangor, Kuala Lumpur dan Putrajaya merekodkan pemberian suntikan tertinggi iaitu 5,412,011 dos pertama dan 2,010,823 dos kedua, diikuti Sarawak 1,691,496 dos pertama dan 1,252,728 dos kedua.

Johor pula kini termasuk dalam senarai negeri yang telah melepas angka sejuta suntikan caksin Covid-19 apabila keseluruhannya 1,039,924 dos suntikan pertama diberikan, manakala 422,633 lagi dos kedua.

Sementara itu Jawatankuasa Khas Jaminan Akses Bekalan Vaksin Covid-19 (JKJAV) berkata bagi Ops Lonjakan Kapasiti Lembah Klang, semalam sahaja 239,318 dos diberikan kepada 143,197 penerima dos pertama dan 96,121 lagi dos kedua.

Setakat ini, 87.8 peratus populasi dewasa dalam ops lonjakan itu menerima dos pertama dan 32.6 peratus melengkapkan dos kedua masing-masing.


Kerja pembangkang buat lawak di Parlimen, idea kosong

Pagi ini sekali lagi Sidang Khas Dewan Rakyat dihiasi dengan lawak jenaka oleh Ahli Parlimen pembangkang yang tidak sudah membawa agenda mempertikai jawapan kerajaan mengenai Ordinan Darurat walaupun semalam Menteri Di Jabatan Perdana Menteri, Datuk Seri Takiyuddin Hassan bahawa pihaknya akan memberi penjelasan mengenai darurat pada Isnin depan.

Beberapa ahli Parlimen pembangkang termasuk Hanipa Maidin (Amanah-Sepang), Gobind Sing Deo (DAP- Puchong) dan Ngeh Ko Ham (DAP-Beruas) selain M Kulasegaran (DAP-Ipoh Barat) yang menggesa Takiyuddin menjawab segera mengenai kedudukan pembatalan Ordinan Darurat.

Hari ketiga masih lagi Parlimen menjadi tempat meluah amarah yang mana akhirnya mereka menjelmakan ayat-ayat penghinaan ke atas speker Dewan Rakyat selain suara kesumat selepas tidak lagi menjadi perintah kerana kerajaan yang mereka bina 22 bulan runtuh akibat pergeseran sesama mereka.

Harapan rakyat di luar sana Parlimen membincangkan langkah dan idea bagi menyelesaikan kemelut wabak Covid-19 selain keutamaan kepada kebajikan rakyat berbanding perkara yang teknikal kerana di luar sana rakyat memerhati gelagat Ahli Parlimen pembangkang yang sebelum ini menyatakan kononnya sidang Parlimen perlu dibuat demi membincangkan kebajikan dan keterdesakan rakyat dalam mendepani pandemik Covid-19 yang semakin membimbangkan.

Sebelum ini pada Selasa, Menteri di Jabatan Perdana Menteri menyatakan komitmen pihaknya menjelaskan mengenai Proklamasi Darurat dan perkara berbangkit yang disebutkan ahli Parlimen pembangkang sejak hari pertama Parlimen bersidang.

Takiyuddin berkata pihaknya memberi penjelasan mengenai semua perkara berkaitan Ordinan Darurat termasuk pembatalannya di Dewan Rakyat, Isnin ini.

Takiyuddin memaklumkan, Yang Dipertua Dewan Rakyat, Datuk Azhar Azizan Harun sudah membuat satu petua semalam, yang mana semua persoalan dan isu dibangkitkan Ahli Parlimen berhubung perkara itu dijawab pada hari berkenaan.

“Yang Dipertua mengarahkan Menteri memberi penjelasan pada Isnin. Saya minta dengan rendah diri, supaya untuk berlaku adil kepada kerajaan, saya diberi peluang untuk memberi penjelasan semua mengenai pelaksanaan darurat pada Isnin ini,” katanya pada Mesyuarat Khas Dewan Rakyat, pada Selasa.

Kenyataan Takiyuddin itu bagaimanapun dibantah beberapa Ahli Parlimen pembangkang, yang mendesak supaya hal berkaitan darurat terutama pengumuman pembatalannya berkuat kuasa 21 Julai lalu oleh Takiyuddin semalam dijawab segera.

Ini terutamanya untuk penjelasan sama ada pembatalan itu sudah mendapat perkenan Yang di-Pertuan Agong, Al-Sultan Abdullah Ri’ayatuddin Mustafa Billah Shah, selain kedudukan kompaun yang dikeluarkan selepas 21 Julai.

Takiyuddin bagaimanapun menegaskan, beliau tertakluk kepada petua yang diberikan Azhar.

“Dalam Dewan ini ada peraturan, Yang Dipertua, Perdana Menteri, Ketua Pembangkang, semuanya tertakluk kepada Peraturan Mesyuarat.

“Antara yang ada dalam peraturan ini adalah petua daripada Yang Dipertua. Saya tertakluk kepada petua Yang Dipertua semalam yang meminta saya memberi penjelasan pada Isnin.

“Bukan saya lari (daripada memberikan jawapan). Hari Isnin tidak akan lari,” katanya.

Pada Isnin Takiyuddin memaklumkan, kerajaan memutuskan tidak akan menasihati Yang di-Pertuan Agong untuk melanjutkan Proklamasi Darurat yang dijadual tamat pada 1 Ogos ini.

Beliau berkata, kerajaan juga memutuskan untuk membatalkan semua ordinan yang sudah dibuat sepanjang tempoh pelaksanaan Proklamasi Darurat, berkuat kuasa 21 Julai lalu berdasarkan Perkara 150(3) Perlembagaan Persekutuan.

Melalui siaran langsung pagi ini di beberapa pautan Facebook, netizen mula mempertikai kecenderungan ahli Parlimen pembangkang yang dilihat terlalu fokus kepada isu darurat berbanding.

Seorang netizen bernama Aliff menyatakan “cukuplah bincang bab darurat, darurat tamat dah 1 Ogos ini, yang kami mahukan apa idea kalian semua tentang kebajikan kami ini”.

Seorang lagi netizen bekas tentera yang mahu dikenali sebagai Yazi pula menyatakan “kalau macam ini lah standard pembangkang, tak payah berangan nak jadi kerajaan, lagi teruk,”.

Sementara di pihak kerajaan hari ini Menteri MOSTI, Khairy Jamaluddin Abu Bakar membentangkan mengenai Program Imunisasi COVID-19 Kebangsaan (PICK) yang dijalankan kerajaan sejak tahun lalu dengan rangka pelan keselamatan mengenai kawalselia vaksin, keberkesanan vaksin, kesan vaksin, hala tuju pelan dan bagaimana pelan mencapai imuniti kelompok.

Beliau berkata, daripada jumlah itu 5.9 juta atau 18.1 peratus mendapat dos lengkap vaksin dan ia bermakna sebanyak 18.4 juta dos vaksin yang sudah diberi kepada rakyat negara ini.

“Sebanyak 53.3 peratus orang dewasa daripada keseluruhan populasi rakyat negara ini sudah menerima menerima satu dos vaksin,” katanya semasa membentang PICK yang sedang dilaksanakan kerajaan.

Katanya, kira-kira 25.2 peratus populasi dewasa sudah menerima dos lengkap.

“Bagi petugas barisan hadapan, dalam fasa pertama program vaksinasi seramai 695,000 selesai dos lengkap, iaitu 195 peratus lebih tinggi daripada sasaran awal 500,000 orang.

Malah semalam, Wilayah Persekutuan Labuan telah mencapai 80 peratus imuniti kelompok dengan sasaran seterusnya kepada 100 peratus pula.

Sasaran kerajaan Februari 2022 untuk imuniti kelompok dipercepatkan kepada September tahun ini, Menurut Khairy Jamaludin dalam pembentangannya ketika ini.

Terdahulu Perdana Menteri, Tan Sri Muhyiddin Mohd Yassin pada Isnin telah membentang Pelan Pemulihan Negara dan pakej PEMULIH yang meliputi kesemua aspek samada kebajikan rakyat, bantuan makanan, vaksinasi, ekonomi dan keselamatan negara dengan tumpuan penuh bagi membantu rakyat mendepani tekanan ekonomi angkara pandemik Covid-19 selain fasa-fasa peralihan pelan jalan keluar (exit plan) daripada kemelut wabak Covid-19 ini.

Pelbagai pakej bantuan diumumkan kepada semua peringkat golongan termasuk B40, M40 dan T20 yang dianggap ramai sebagai banyak membantu kelangsungan hidup rakyat.

Ketika ini rakyat sebaliknya mula mempertikai apa sumbangan pembangkang kepada negara ketika mereka sewenang-wenangnya mempertikai usaha kerajaan sedangkan mereka ‘hanya pandai komplen’.

Abi Fatullah Abe
Pemerhati Politik

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


14 Nov keputusan kes rampasan barangan mewah milik Najib dan Rosmah

Keputusan sama ada akan dipulangkan atau tidak barangan mewah milik Datuk Seri Najib Razak dan Datin Seri Rosmah Mansor akan diumumkan Mahkamah Tinggi Kuala Lumpur pada 14 November nanti.

Puluhan barang kemas, jam mewah dan beg tangan bernilai jutaan ringgit milik pasangan tersebut dirampas pihak berkuasa semasa serbuan di sebuah kondominum Pavilion Residences yang didaftarkan atas nama Obyu Holdings Sdn Bhd.

Pengumuman tarikh keputusan tersebut dibuat Hakim Datuk Muhammad Jamil Hussin selepas mendengar mendengar hujahan daripada Jabatan Peguam Negara (AGC) dan peguam yang mewakili Najib dan Rosmah.

Dalam permohonan tersebut, pendakwa raya mem inta untuk merampas 2,435 barang kemas, tujuh jam tangan dan 29 beg tangan yang dirampas daripada unit kondominium itu pada 17 Mei 2018; dengan kedua-dua Najib dan Rosmah menamakan diri mereka sebagai penuntut kepada barang yang dirampas.

Semasa penghujahan, peguam Najib Tania Scivetti berhujah bahawa tujuh jam tangan yang dirampas daripada serbuan 2018 adalah hadiah dan tidak berkaitan dengan dana milik firma pelaburan berdaulat 1MDB.

Scivetti berkata hujahnya disokong oleh afidavit daripada pegawai penyiasat Superintendan Foo Wei Min yang mengesahkan beberapa jam tangan yang dirampas adalah hadiah; sambil menambah tiada bukti kukuh untuk membuktikan sebaliknya.

“Atas alasan itu, kami berhujah timbalan pendakwa raya tidak boleh dikatakan berpuas hati menurut Seksyen 56(1) Akta (Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram) dan melaksanakan perintah sivil bagi tujuan tersebut dan rampasan jam tangan perlu diketepikan,” katanya kepada mahkamah menurut laporan MalayMail

Timbalan pendakwa raya Harris Ong Mohd Jeffery Ong sebelum ini berhujahNajib dan Rosmah gagal memenuhi peruntukan di bawah Seksyen 61 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram sebagai pihak ketiga yang jujur bagi harta yang dilucuthak.

Peguam Datuk David Gurupatham yang mewakili syarikat barang kemas Lubnan Global Royalty Trading SAL, memberitahu mahkamah bahawa AGC sudah menerima representasi mereka terhadap Rosmah melepaskan tuntutannya bagi barang kemas, gelang berlian emas putih bernilai AS$220,000 (RM966,240).

Pada 8 Jun lalu, Rosmah memaklumkan kepada mahkamah tidak lagi mahu meneruskan tuntutan ke atas gelang itu semasa pengurusan kes; di mana pada masa itu Global Royalty juga membuat tuntutan sama.

David memberitahu mahkamah bahawa AGC berpuas hati bahawa gelang itu adalah hak milik Global Royalty dan memerintahkan pelepasannya kepada anak guamnya dari bilik kebal Bank Negara Malaysia.

“Oleh itu kami menarik balik tuntutan di mahkamah,” katanya.

Untuk rekod, Najib sudah disabitkan kesalahan mencuri dana RM42 juta milik SRC International Sdn BHd, bekas anak syarikat 1Malaysia Development Berhad (1MDB).

Najib kini sedang menjalani hukuman penjara 12 tahun untuknya di Penjara Kajang tetapi masih dalam perbicaraan untuk beberapa kes lain yang berkaitan dengan 1MDB.

Rosmah juga didapati bersalah meminta dan menerima rasuah RM194 juta berkaitan kontrak kerajaan RM1.25 bilion untuk membekalkan tenaga kepada sekolah luar bandar di Sarawak pada 1 September lalu.

Rosmah dijatuhi hukuman penjara 10 tahun dan denda RM970 juta tetapi membuat rayuan.


Hakim tidak berat sebelah dalam kes Najib, kata pendakwa

Tiada kerugian bagi pihak Datuk Seri Najib Razak dalam perbicaraan kes SRC International Sdn Bhd apabila Hakim Mahkamah Tinggi Kuala Lumpur Mohd Nazlan Mohd Ghazali hanya memberikan poin utama apabila beliau mengarahkan bekas perdana menteri itu membela diri, Mahkamah Rayuan diberitahu hari ini, lapor Bernama.

Timbalan Pendakwa Raya (TPR) Datuk V. Sithambaram menjelaskan di bawah undang-undang, hakim bicara tidak perlu memberi alasan dalam keputusan lisannya apabila mendapati pihak pendakwaan berjaya membuktikan wujud kes prima facie dan memerintahkan tertuduh membela diri.

“Pendapat yang menyatakan perayu (Najib) telah diprejudis kerana tidak dapat membentangkan pembelaannya dengan betul atau mengemukakan alasan yang hilang itu, adalah tidak berasas.

“Dihujahkan bahawa ketidakadilan tidak berlaku kerana semua aturan prosedur dan bukti telah diikuti dalam perbicaraan ini,” katanya.

Sithambaram berhujah demikian di hadapan panel tiga hakim diketuai Hakim Datuk Abdul Karim Abdul Jalil dalam prosiding rayuan Najib terhadap sabitan dan hukuman penjara kerana penyalahgunaan dana SRC International sebanyak RM42 juta.

Turut bersidang Hakim Datuk Has Zanah Mehat dan Datuk Vazeer Alam Mydin Meera.

“Yang Arif, tugas pihak pembelaan adalah untuk menjawab keseluruhan kes pendakwaan dan bukannya menangkis penemuan prima facie hakim bicara,” kata Sithambaram.

Beliau menegaskan memerintahkan tertuduh membela diri berdasarkan keputusan lisan bukanlah penghakiman.

“Tidak wujud dua penghakiman, tetapi hanya satu apabila tertuduh sama ada dibebaskan atau disabitkan dengan pertuduhan jenayah,” katanya sambil menambah dakwaan pembelaan bahawa tertuduh dinafikan perbicaraan yang adil adalah satu hujah yang terdesak.

Bernama turut melaporkan Sithambaram berkata, jika hujah pembelaan diterima, tiada hakim bicara pada masa akan datang yang akan memberi alasan secara lisan atau bertulis untuk memerintahkan tertuduh membela diri.

“Dalam kes kami, hakim bicara memberikan poin penting untuk memerintahkan Najib membela diri bagi kesemua pertuduhan, walaupun beliau tidak dikehendaki berbuat demikian. Ia adalah bonus bagi pihak pembelaan untuk mendapat beberapa poin bagi pembelaan Najib, tetapi mereka tetap merungut,” kata Sithambaram sambil menambah sebagai peguam, beliau akan gembira jika mendapat petunjuk mengapa anak guamnya perlu membela diri.

Beliau juga berkata dakwaan pihak pembelaan bahawa Hakim Mohd Nazlan berat sebelah dalam perbicaraan itu adalah ‘sama sekali tidak berasas’.

“Tuduhan peguam utama pihak pembelaan Tan Sri Muhammad Shafee Abdullah, baik di dalam atau di luar mahkamah bahawa hakim itu berat sebelah mengendalikan kes pihak pembelaan. Bermaksud bahawa hakim bicara berat sebelah dengan menyebelahi pihak pendakwaan.

“Yang Arif, ini adalah tuduhan yang sangat serius. Saya menyokong penghakiman itu yang menunjukkan tuduhan terhadap hakim tersebut adalah tidak berasas berdasarkan bukti yang telah dikemukakan. Sama sekali tidak wajar. Tiada asas untuk mengatakan hakim itu (bertindak sebagai) ‘pendakwa kedua’ atau tidak cekap atau menunjukkan ketidakcekapan.

“Ringkasan (oleh pihak pendakwaan hari ini) dibuat untuk menyelamatkan integriti alasan penghakiman, dan dalam konteks yang lebih luas untuk memastikan pentadbiran keadilan yang sewajarnya tidak tercemar. Ini adalah kes penting yang diikuti orang ramai dan orang yang membaca (berita perbicaraan) mungkin berfikir hakim berat sebelah dan tidak cekap tanpa asas.

“Perayu atau pembelaan telah menyerang hakim. Adalah penting bagi pihak pendakwaan untuk membuat hujahan ini kerana hakim tidak dapat membela diri terhadap tuduhan yang dilontarkan terhadapnya,” katanya.

Pada 28 Julai tahun lepas, Mahkamah Tinggi Kuala Lumpur telah menjatuhkan hukuman penjara 12 tahun dan denda RM210 juta ke atas Najib selepas mendapati beliau bersalah atas tujuh pertuduhan melibatkan CBT, pengubahan wang haram dan menyalahgunakan kedudukan membabitkan RM42 juta dana milik SRC International.

Pendengaran rayuan itu bersambung.


Pemimpin PAS tidak perlu ajar UMNO, lebih baik jika ‘bersopan’

Ketua Penerangan UMNO, Shahril Sufian Hamdan mengingatkan PAS supaya ‘bersopan’ (decorum) dalam menjaga hubungan kedua-dua parti selain mengelak membuat ulasan bagi pihak UMNO.

Beliau berkata, pandangan mana-mana pemimpin yang dibincang atau dibahas dalam mesyuarat, berkait soal dalaman organisasi tidak perlu dispekulasi oleh pihak lain.

“Apatah lagi semua ahli Majlis Tertinggi (MT) sudah bersumpah rahsia sejak awal penggal lagi. Seperti mana-mana organisasi yang punyai struktur, selepas dimurnikan semua suara dalam badan pembuat keputusan, sesuatu pendirian rasmi dikeluarkan,” katanya.

Beliau mengulas kenyataan Presiden PAS, Tan Sri Abdul Hadi Awang yang ‘menasihatkan’ ahli UMNO mengikut keputusan dibuat MT parti itu dan bukannya pandangan daripada pemimpin bahagian.

Abdul Hadi mendakwa majoriti ahli MT UMNO menyokong penuh kerjasama Muafakat Nasional (MN) yang terjalin antara parti itu dengan PAS, sekali gus yakin usaha rundingan kerusi dengan UMNO mampu dicapai bagi mengelak pertembungan tiga penjuru pada Pilihan Raya Umum Ke-15 (PRU15).

Mengulas lanjut, Shahril menyifatkan kenyataan mengenai pendirian ahli MT sebagai kurang wajar dikeluarkan oleh pimpinan parti lain.

“Sepertimana tidak wajar saya mengajar PAS tentang hal dalaman PAS, saya berharap kepemimpinan PAS juga menghormati ‘decorum’ dalam hubungan antara parti dan mengelak membuat komen bagi pihak UMNO.

“Sama ada majoriti ahli MKT menyokong atau tidak menyokong sesuatu perkara, menjadi rahsia dalaman mesyuarat yang tidak wajar diiklankan atau disahkan di luar. Yang penting ialah pendirian dan keputusan parti kelak,” katanya dalam kenyataan hari ini seperi dilapor BHOnline.

Shahril berkata berkata, selepas PAS bertegas mahu meneruskan jalinan kerjasama pilihan raya bersama Perikatan Nasional (PN), ia meletakkan UMNO dalam keadaan sukar untuk merancakkan MN seperti dahulu.

“Sehingga terpaksa ada pertembungan pelbagai penjuru apatah lagi jika PAS bertanding atas lambang PN seperti pada Pilihan Raya Negeri (PRN) Melaka. Semua perkara ini sudah diulas berkali-kali dan umum mengetahui dilema yang wujud disebabkan pendirian PAS.

“Mungkin dengan penghormatan dua hala itu, barulah ada sinar untuk menyelamatkan sekurang-kurangnya sebahagian daripada kerjasama yang pernah mewarnai pentas politik penggal ini,” katanya.


Tiada sasaran suntikan dos penggalak kedua vaksin: KJ

Kementerian Kesihatan (KKM) tidak menetapkan sasaran bagi jumlah penerima dos penggalak kedua vaksin Covid-19 di negara ini, kata Menteri Kesihatan Khairy Jamaluddin.

Beliau menjelaskan bahawa KKM secara konsisten melakukan usaha meluas ke arah membina kesedaran orang ramai tentang kepentingan vaksinasi Covid-19.

“Saya rasa ramai yang sudah tahu tentang Covid-19 dan faedah divaksin serta di mana untuk mendapatkan vaksin itu,” katanya pada sidang media pelancaran program kesedaran kanser di ibu negara, hari ini.

Beliau menyatakan harapan kepada doktor untuk terus menyokong pemberian dos penggalak kedua kepada pesakit mereka yang layak atau berisiko tinggi dijangkiti Covid-19.

Lima peratus rakyat Malaysia berumur 70 hingga 79 tahun telah mengambil penggalak kedua mereka, manakala hanya 4.5 peratus bagi mereka yang berumur 80 tahun ke atas, kata Khairy.

Sehingga semalam, 402,116 individu pelbagai peringkat umur telah mengambil suntikan dos penggalak kedua.

Sejak Program Imunisasi Covid-19 Kebangsaan dilancarkan pada 24 Februari tahun lalu, 72,148,519 dos vaksin telah diberikan kepada populasi Malaysia termasuk rakyat asing.

Mengulas lanjut Khairy berkata KKM menjangkakan pengambilan dos kedua tidak akan tinggi, namun kementerian akan terus menggalakkan mereka yang berumur di atas 50 tahun dan mempunyai masalah kesihatan untuk mengambil suntikan kedua.

Beliau juga berkata kementerian telah membincangkan dasar vaksinasi Covid-19 pada masa depan dan akan berunding dengan pakar sebelum membuat keputusan.

“Nampaknya kami tidak akan menawarkan (suntikan penggalak kedua) kepada semua orang. Saya tidak fikir ia berkemungkinan besar melainkan terdapat varian baharu yang teruk,” tambahnya.

“Tetapi, saya akan mengumumkan dasar KKM sebaik sahaja kami mendapat kejelasan mengenainya,” katanya.


Ringgit dibuka rendah, dijangka berdepan sedikit tekanan minggu ini

Ringgit dibuka rendah berbanding dolar AS hari ini menjelang pengeluaran minit mesyuarat Jawatankuasa Pasaran Terbuka Persekutuan (FOMC) serta unjuran global terkini Tabung Kewangan Antarabangsa (IMF) minggu ini, kata seorang penganalisis.

Pada 9 pagi, mata wang tempatan menyusut nilai kepada 4.4035/4105 berbanding dolar AS daripada kadar penutup Jumaat lepas pada 4.3995/4035, menurut laporan Bernama.

Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata ketua IMF Kristalina Georgiva agak pesimis mengenai prospek ekonomi untuk lima tahun akan datang.

“Menurut Georgiva, mendapatkan pertumbuhan global yang teguh masih menjadi tugas yang getir berikutan kadar faedah yang lebih tinggi dan perang yang berterusan di Ukraine.

“Oleh itu, gandingan USD/MYR dijangka bergerak dalam julat yang sempit hari ini iaitu sekitar RM4.40-RM4.41,” katanya kepada Bernama.

Selain itu, peserta pasaran turut menantikan data Indeks Harga Pengguna (CPI) AS yang akan dikeluarkan pada Rabu.

Mohd Afzanizam berkata nilai ringgit telah meningkat sejak awal Mac dan carta teknikal menunjukkan mata wang tempatan berada dalam kedudukan terlebih beli.

“Sekiranya nada Rizab Persekutuan AS beralih untuk memihak kepada pertumbuhan ekonomi, ada kemungkinan ringgit boleh terus meningkat. Jika tidak, ia akan kekal dalam julat semasa atau memperlihatkan beberapa pembetulan,” katanya.

Sementara itu, ringgit diniagakan lebih tinggi berbanding sekumpulan mata wang utama tetapi tidak berubah berbanding euro pada 4.8016/8092 daripada 4.8016/8060 pada penutup Jumaat lepas.

Ringgit menambah nilai berbanding yen Jepun kepada 3.3201/3259 berbanding 3.3411/3443 pada penutup Jumaat lepas dan meningkat berbanding pound Britain kepada 5.4674/4761 daripada 5.4730/4780 sebelumnya.

Pada masa yang sama, ringgit diniagakan bercampur-campur berbanding mata wang Asean.

Ringgit meningkat berbanding baht Thailand kepada 12.8487/8759 daripada 12.9090/9279 minggu lepas dan lebih tinggi berbanding dolar Singapura kepada 3.3062/3119 daripada 3.3079/3114 sebelumnya.

Bagaimanapun, mata wang tempatan itu lebih rendah berbanding rupiah Indonesia pada 295.20/295.80 daripada 295.00/295.30 Jumaat lepas dan lemah berbanding peso Filipina pada 8.09/8.11 daripada 8.08/8.09 sebelumnya.


Selepas Najib, Ahmad Maslan pula bayangkan jadi mangsa LHDN

Setiausaha Agung UMNO, Datuk Seri Ahmad Maslan mengatakan dia menjadi mangsa diheret ke mahkamah atas dua pertuduhan, disebabkan sumbangan untuk dana politik tidak dijadikan undang-undang.

Kenyataan beliau dalam Forum Akta Pendanaan Politik disiarkan di Facebook Sinar Live pada Jumaat membayangkan RM2 juta yang diterima beliau daripada bekas Perdana Menteri, Datuk Seri Najib Razak, adalah dana politik yang tidak perlu diisytiharkan kepada Lembaga Hasil Dalam Negeri (LHDN).

Justeru, dalam forum berkenaan Ahli Parlimen Pontian itu menyokong sambil berpendapat Akta Pendanaan Politik perlu diteruskan oleh kerajaan sekarang.

“Kenapa tiba-tiba saya nak perkenalkan semula (akta), atas nama saya sendiri, adalah kerana, saya Ahli Parlimen yang menjadi mangsa kepada dana politik yang tidak diaktakan.

“Ada dua kes sahaja tentang saya, iaitu dituduh menerima sejumlah wang tetapi konon saya tak bayar cukai, maka saya tak masuk dalam senarai (Kabinet) Muhyiddin. Dan dalam senarai (Kabinet) Ismail Sabri juga saya tidak masuk sebab ada sedikit masalah itu,” katanya pada forum itu.

Kenyataan beliau dibuat tatkala, kesnya masih dalam perbicaraan di Mahkamah Tinggi Kuala Lumpur atas dua pertuduhan gagal mengisytiharkan RM2 juta yang diterima daripada Najib kepada LHDN dan memberi penyataan palsu kepada Suruhanjaya Pencegahan Rasuah Malaysia (SPRM).

Beliau bagaimanapun mengaku tidak bersalah atas dua pertuduhan itu.

Pada 24 Ogos lalu, Ahmad, 55, pertama kali membuat pengakuan itu di hadapan Hakim Mahkamah Tinggi Datuk Ahmad Shahrir Mohd Salleh selepas mahkamah membenarkan permohonannya untuk memindahkan kes berkenaan dari Mahkamah Sesyen ke Mahkamah Tinggi pada 13 Julai lalu.

Mahkamah menetapkan 29 September ini untuk pengurusan kes.

Bagi pertuduhan pertama, Ahmad didakwa telah melibatkan diri dalam pengubahan wang haram dengan cara tidak melaporkan pendapatan sebenar di dalam Borang Nyata Cukai Pendapatan Bagi Tahun Taksiran 2013 yang bertentangan dengan Seksyen 113(1)(a) Akta Cukai Pendapatan 1967.

Bekas Timbalan Menteri Kewangan itu dituduh melakukan perbuatan berkenaan dengan tidak mengisytiharkan pendapatan yang diterima daripada Najib berjumlah RM2 juta melalui sekeping cek AmIslamic Bank Berhad bertarikh 27 November 2013, dan cek itu ditunaikannya sendiri pada hari sama.

Beliau didakwa melakukan perbuatan itu di LHDN, Cawangan Duta, Kompleks Pejabat Kerajaan, Jalan Tuanku Abdul Halim pada 30 April 2014.

Pertuduhan itu mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya sekali jika sabit kesalahan.

Ahmad juga dituduh memberi penyataan palsu ketika percakapannya dirakam mengikut Seksyen 32 Akta Pencegahan Pengubahan Wang Haram oleh pegawai penyiasat SPRM di bilik sidang media Bangunan Parlimen, antara jam 2.45 petang hingga 3.30 petang pada 4 Julai 2019.

Pertuduhan mengikut Seksyen 32(8)c) Akta Pencegahan Pengubahan Wang Haram yang membawa hukuman denda tidak melebihi RM3 juta atau penjara maksimum lima tahun atau kedua-duanya, jika sabit kesalahan.

Terdahulu pada 8 September lalu, Najib membuat laporan polis terhadap LHDN, dengan mendakwa saman tuntutan cukai yang dikenakan terhadapnya bermotifkan politik dan penggunaan dokumen palsu.

Najib mendakwa mempunyai maklumat dan bukti berlaku pelanggaran kuasa mengikut Seksyen 167, Seksyen 192, Seksyen 196, Seksyen 197 Kanun Keseksaan dan Seksyen 23 Akta Suruhanjaya Pencegahan Rasuah Malaysia (SPRM) membabitkan salah guna kuasa dan penggunaan dokumen palsu.

Dalam catatan Facebooknya, Najib mendakwa berdasarkan maklumat kukuh, ada pegawai LHDN dan ahli politik yang telah menyalahgunakan kuasa mereka dan menggunakan dokumen palsu untuk menganiaya dirinya.

Kerajaan sebelum ini, memfailkan saman terhadap Najib pada Jun 2019 bagi menuntut lebih RM1.69 bilion daripada bekas perdana menteri itu, dengan kadar faedah lima peratus setiap tahun bermula dari tarikh penghakiman, serta kos dan relif lain yang difikirkan sesuai oleh mahkamah.

Susulan laporan polis itu dan dakwaan LHDN menggunakan dokumen palsu untuk mendakwanya di mahkamah, Bukit Aman mengarahkan Najib mengemukakan bukti supaya siasatan lanjut dapat dijalankan.

Bagaimanapun, sehingga kini Najib belum memaklumkan bahawa beliau telah menyerahkan bukti berupa dokumen yang dikehendaki Bukit Aman.

Untuk rekod, kedua-duanya Ahmad dan Najib membuat dakwaan itu setelah kerajaan Malaysia kini diterajui Naib Presiden UMNO Datuk Seri Ismail Sabri Yaakob.


Tiada pesakit meninggal dunia akibat komplikasi Covid semalam

Negara sekali lagi merekodkan sifar kematian akibat komplikasi Covid-19 semalam (Ahad, 23 Oktober 2022) setelah kali terakhir mencatat keputusan sama pada 15 Oktober lalu, lapor Kementerian Kesihatan (KKM), hari ini.

Rekod itu menjadikan jumlah pesakit yang meninggal dunia sejak kes pertama dilaporkan pada 17 Mac 2020 lalu hingga semalam kekal pada 36,444 kes.

Jumlah itu, termasuk 7,753 kes kematian di luar fasiliti kesihatan atau brought in death (BID).

Selangor kekal merekodkan jumlah kematian tertinggi akibat Covid-19 iaitu melibatkan 10,870 korban, termasuk 2,367 kes BID, menurut rekod laman sesawang KKMNOW yang dikemas kini tengah malam tadi.

Sementara itu, jumlah jangkitan baharu Covid-19 di seluruh negara dalam tempoh 24 jam semalam turun sedikit kepada 2,054, berbanding 2,618, yang dilaporkan pada Sabtu.

Daripada jumlah itu, 2,053 adalah kes tempatan, manakala satu sahaja kes import.

Angka itu menjadikan jumlah kumulatif positif Covid-19 sejak 25 Januari 2020 hingga semalam meningkat kepada 4,882,059 kes, dengan 4,818,237 pesakit telah sembuh, termasuk 1,975 yang pulih semalam.

Menurut data laman sesawang Github KKM, daripada jumlah kes baharu itu, 1,555 kes melibatkan individu yang telah menerima suntikan dos penggalak; 346 kes (penerima dua dos); 146 kes (individu tidak divaksinasi); dan tujuh kes (individu belum lengkap divaksinasi).

Sementara itu, data laman sesawang KKMNOW juga menunjukkan sehingga kini 27,378 kes masih aktif, meningkat sedikit berbanding 27,299 kes yang dilaporkan sehingga Sabtu.

Daripada jumlah itu, 26,275 pesakit masih menjalani kuarantin di rumah (26,186 pesakit pada Sabtu); 1,060 dirawat di hospital, turun berbanding 1,066 pada Sabtu.

Seramai 43 pesakit dimasukkan ke unit rawatan rapi (47 pada Sabtu), dengan 16 daripadanya memerlukan alat bantuan pernafasan (18 Sabtu).

Berikut adalah jumlah kes harian setiap negeri semalam, serta kumulatif positif sejak Januari 2020:


Zakat orang Islam bayar pun DAP nak tumpang nama

Amalan berzakat sememangnya digalakkan dikalangan umat Islam terutamanya bagi membantu golongan miskin, jadi tidak hairan lah apabila pemimpin politik DAP yang bukan Islam pun hendak turut menumpang populariti.

Tidak pasti samaada Ahli Parlimen DAP Batu Kawan, Kasthuri Patto ini juga ada berzakat dengan Pusat Urus Zakat Pulau Pinang (PUZ) apabila beliau pula terlibat bersama-sama dalam memberikan bantuan agensi tersebut kepada orang Islam bersempena bulan ramadan ini.

Lebih mengejutkan, Kasthuri mempertahankan tindakannya menyertai penyerahan program PUZ dengan mengatakan dirinya adalah wakil rakyat dan isu pemberian bantuan tersebut tidak wajar dipolemikkan.

“Saya adalah wakil rakyat dipilih kepada semua, tanpa mengira bangsa, agama dan juga fahaman politik.

“Sejak serangan terhadap saya dan pejabat saya oleh golongan fanatik ekstremis semakin meningkat, malangnya PUZ juga secara tidak langsung diserang.

“Oleh itu, saya telah memadamkan semua hantaran berhubung bantuan PUZ dan diedarkan oleh pejabat kami,” kata Kasthuri dalam akaun Facebooknya.

Susulan perkongsian Kasthuri bersama-sama dengan program PUZ tersebut, beliau diserang dengan kritikan sehingga terpaksa menurunkan gambar-gambar program bersama PUZ yang dimuat naik dalam Facebooknya.

Semakan kemudiaan mendapati, beliau juga sudah membuang semua gambar-gambar bersama program PUZ selepas menerima kritikan hebat dalam ruangan komen Facebooknya.


Polis panggil setiausaha politik isu TikTok Makcik Goreng Pisang

Polis sudah merakam percakapan seorang Setiausaha Politik kepada Ahli Dewan Undangan Negeri (ADUN) sebuah parti pembangkang di Perak berhubung video yang dimuat naik di akaun TikTok miliknya mengenai isu kenaikan harga minyak masak.

Ketua Polis Perak Datuk Mior Faridalathrash Wahid berkata proses siasatan ke atas lelaki berkenaan dijalankan oleh Unit Siasatan Jenayah Terkelas (USJT) Jabatan Siasatan Jenayah (JSJ) Bukit Aman di Ibu Pejabat Polis Daerah (IPD) Ipoh.

“Kita boleh sahkan memang ada siasatan dijalankan oleh pegawai USJT JSJ Bukit Aman dan mereka menggunakan lokasi di IPD Ipoh untuk merakam percakapan subjek (individu),” katanya hari ini.

Sebelum ini, satu klip video TikTok yang tular di media sosial bertujuan ‘memancing’ Datuk Seri Ismail Sabri Yaakob berkaitan minyak masak paket bersubsidi dikatakan menerbitkan petikan video untuk memutarbelitkan kenyataan Perdana Menteri (PM).

‘Makcik Goreng Pisang’ yang menyiarkan sebahagian petikan video kenyataan Ismail Sabri disebarkan menerusi akaun media TikTok milik seorang pemimpin politik yang telah dikenal pasti oleh Suruhanjaya Komunikasi dan Multimedia (MCMC).

Menteri Komunikasi dan Multimedia Tan Sri Annuar Musa berkata pihaknya telah meminta MCMC mengambil tindakan susulan mengikut saluran dan peraturan biasa.

“… saya percaya ahli Parlimen semuanya mengikuti dengan baik (jawapan PM semalam) dan ahli Parlimen semua tentunya gembira dengan penjelasan yang jelas diberikan oleh PM… ini (TikTok) dibuat oleh mereka yang bukan ahli Dewan Rakyat,” katanya pada sidang media di Bangunan Parlimen, hari ini.

Kelmarin, ketika menjawab soalan Ketua Pembangkang Datuk Seri Anwar Ibrahim berhubung tindakan kerajaan dalam menangani ketirisan subsidi yang turut dinikmati warga asing dan golongan kaya di Dewan Rakyat, Ismail Sabri berkata minyak masak paket adalah untuk kegunaan domestik tetapi terdapat peniaga termasuk peniaga kecil yang turut menggunakannya.


Mangsa banjir cecah 2,269 orang seluruh negara

Jumlah mangsa banjir meningkat kepada 2,269 orang di Perak, Selangor, Pulau Pinang, Kedah, Melaka, Johor dan Kelantan setakat jam 8 pagi pada Ahad (13 November 2022).

Memetik kenyataan Agensi Pengurusan Bencana Negara (Nadma) di Facebook berkata, mangsa banjir di Kelantan mencatatkan angka yang tertinggi dengan 951 mangsa, diikuti Selangor (699), Pulau Pinang (236), Johor (221), Kedah (112), Melaka (40) dan Perak (10).

Dalam pada itu, 172 keluarga ditempatkan di tujuh PPS di Selangor yang melibatkan kawasan Klang dan Kuala Selangor manakala Pulau Pinang merekodkan 81 keluarga ditempatkan di tiga PPS membabitkan kawasan Seberang Perai Tengah dan Seberang Perai Utara.

Di Kelantan, 311 keluarga ditempatkan di enam PPS bagi kawasan Pasir Mas dan Tanah Merah.

Bagi Johor pula, seramai 52 keluarga ditempatkan di lima PPS manakala Kedah menempatkan 26 keluarga di dua PPS.

Sementara 13 keluarga dipindahkan ke dua PPS di Melaka manakala di Perak, hanya sebuah keluarga ditempatkan di PPS.


Festival ganja Thailand: Polis hanya datang lihat bukan ambil tindakan

Bau asap menusuk hidung memenuhi ruang ketika orang ramai bersuka ria di festival ganja besar-besaran di Thailand berikutan keputusan kerajaan melonggarkan undang-undang mengenai dadah.

Thailand telah lama terkenal dengan undang-undang dadahnya yang keras, tetapi kerajaan telah meliberalisasikannya sejak beberapa tahun kebelakangan ini dan pada Khamis lalu kilang itu terkeluar daripada senarai narkotik yang diharamkan, membenarkan penanaman dan pemilikan.

Walaupun tertangguh sejurus keputusan Kanada dan Uruguay untuk menghalalkan sepenuhnya penggunaan rekreasi, Thailand berharap untuk mendapatkan keuntungan dalam pasaran global yang semakin meningkat – sudah bernilai berbilion-bilion dolar – untuk produk ganja yang sah, terutamanya dalam makanan dan perubatan.

Pada festival yang dianjurkan oleh kumpulan advokasi ganja Highland Network, ribuan hadirin gembira memanfaatkan sepenuhnya peraturan yang baru dilonggarkan itu.

“Sebaik sahaja kami sampai ke seberang, kami tercetus,” kata Steve Cannon, 62, yang datang bersama sekumpulan rakan.

“Sejak itu, orang ramai mengajak saya menyertai mereka sepanjang petang dan saya tidak dapat memberitahu anda berapa jumlah yang hadir sekarang, tetapi saya telah menghisap ganja sepanjang petang,” kata pemuzik jazz Amerika, yang tinggal di Bangkok sejak 15 tahun lalu.

Kira-kira 3,000 peserta mengambil bahagian di Pantai Pasir Putih di wilayah Nakhon Pathom, timur Bangkok, di mana gerai menjual segala-galanya daripada kemeja-T dan hingga tunas dan benih ganja dan ‘brownies hash’ di sekitar tasik yang indah.

“Kami telah menunggu masa ini untuk sekian lama,” kata Victor Zheng, pemilik dispensari rumpai Nature Masters.

Beliau memberi nasihat kepada pelanggan mengenai produknya termasuk tanah yang diperkaya untuk penanaman dan tunas serta bunga untuk dimakan.

“Anda lihat orang ramai, mereka datang dan mereka sangat gembira. Bukan hanya kami, pelanggan telah menunggu untuk kali ini,” katanya.

Pada 2018 Thailand menghalalkan ganja perubatan – langkah penting oleh sebuah negara di Asia Tenggara, di mana undang-undang antidadah terkenal keras – dan kerajaan telah melabur dalam pengekstrakan, penyulingan dan pemasaran minyak daripada ganja.

Gerai menjual brownies hash pada festival hujung minggu ‘Thailand 420: Legalaew!’ yang dianjurkan oleh Highland di wilayah Nakhon Pathom pada 11 Jun 2022. — Gambar AFP

Laporan penganalisis mencadangkan bahawa dalam dekad yang akan datang, pasaran ganja yang sah boleh bernilai daripada AS$50 bilion hingga AS$200 bilion (RM220 bilion hingga RM883 bilion) apabila negara melonggarkan undang-undang berkenaan penggunaan peribadi dan perubatan.

Perniagaan Thai bergerak untuk mendapatkan wang dalam liberalisasi, termasuk Charoen Pokphand Foods – anak syarikat makanan dan pertanian konglomerat gergasi CP Group.

Bulan lalu syarikat itu mengumumkan rancangan untuk membangunkan produk makanan dan minuman yang diselitkan dengan CBD, akstrak ganja.

Walaupun, penanaman dibenarkan, menghisap ganja di luar rumah masih boleh menyebabkan anda ditangkap, namun ia diletakkan di bawah undang-undang gangguan awam, bukannya undang-undang dadah.

Pesalah berpotensi berdepan denda sehingga 25,000 baht (RM3,444), serta penjara sehingga tiga bulan.

Dan produk ganja dengan lebih daripada 0.2 peratus kepekatan tetrahydrocannabinol (THC) – sebatian psikoaktif – kekal menyalahi undang-undang.

AFP melaporkan ketika festival itu, polis turut hadir namun dilihat hanya ingin tahu sahaja, bukan menapis atau mengambil tindakan undang-undang.

Pemilik bersama festival, Arun “Max” Avery, 35, berkata dia tidak bimbang berikutan pelaksanaan undang-undang dan publisiti di sekelilingnya.

Orang Thai telah memasak, mencipta dan berubat dengan ganja lama sebelum larangan, katanya.

“Oleh itu memiliki tumbuhan asal mereka kembali ke tangan adalah menakjubkan. Orang ramai bebas melakukan apa sahaja yang mereka mahu dengannya,” tambah Max. – AFP

Pokok ganja dijual kepada orang ramai festival hujung minggu ‘Thailand 420: Legalaew!’ yang dianjurkan oleh Highland di wilayah Nakhon Pathom, Thailand pada 11 Jun 2022. – Gambar AFP


Covid-19 menular di empat negeri di Utara, Perlis rekod jangkitan tertinggi

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi turun sedikit berbanding hampir 21,000 kes yang dilaporkan semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu, 19,257 jangkitan baharu direkodkan menjadikan kumulatif 1,243,852 kes, dengan Lembah Klang terus menyumbang kes tertinggi sebanyak 9,590 kes.

Mengikut data terbaharu yang dikeluarkan Kementerian Kesihatan hari ini, empat negeri di Utara Semenanjung mencatatkan peningkatan mendadak dengan Perlis buat kali pertama merekodkan jumlah tertinggi sebanyak 41 kes.

Kedah turut merekodkan lonjakan daripada 1,371 kes yang dicatatkan pada Jumaat, kepada 1,514 jangkitan baharu hari ini, sementara kes di Perak naik daripada 624 kes kepada 774 kes, manakala Pulau Pinang merekodkan 959 kes berbanding 776 kes pada Jumaat.

Pahang turut merekodkan peningkatan jangkitan daripada 610 kes yang dilaporkan semalam kepada 714 jangkitan hari ini.

Negeri-negeri lain menunjukkan penurunan, namun Selangor merekodkan kes tertinggi dengan 7,084 jangkitan, turun sedikit daripada 8,792 yang dicatatkan semalam. Begitu juga kes di Kuala Lumpur, turun kepada 2,450 kes berbanding 2,483 kes semalam.

Semalam, negara mencatatkan kes harian tertinggi dengan 20,889 kes, susulan penularan varian Delta yang kini menjadi dominan di Malaysia. Jumlah itu turut disumbangkan kes membabitkan bukan warganegara Malaysia seramai 3,404 pesakit.


Kanak-kanak dilarang masuk Masjid Nabawi ketika Ramadan

Kanak-kanak di bawah usia 15 tahun tidak dibenarkan memasuki kawasan Masjid Nabawi sepanjang Ramadan akan datang sebagai langkah pencegahan bagi membendung penularan wabak Covid-19.

Bahagian pengurusan Masjid Nabawi berkata, pelan Ramadan yang dibuat merangkumi pemendekan waktu solat Tarawih kepada setengah berbanding sebelum ini, menutup masjid 30 minit lebih awal setelah solat, dan melarang iktikaf.

Mereka yang ingin berbuka puasa di Masjid Nabawi hanya akan diberi air dan kurma untuk keperluan peribadi sahaja, selain tidak dibenarkan mengadakan perhimpunan.

Mengedar dan membahagi-bahagikan makanan untuk berbuka puasa sebagaimana sering dilakukan sebelum pandemik Covid-19 merebak, juga dilarang.

Sementara itu, sebanyak 590 kes baharu Covid-19 dicatat di negara itu hari ini.

Menurut Kementerian Kesihatan Arab Saudi, kes kumulatif keseluruhan ialah 390,597 orang, dengan 5,452 kes aktif – 699 daripadanya dalam keadaan kritikal.

Sebanyak 238 daripada kes baharu dicatat adalah di Riyadh, Makkah (111), wilayah timur Arab Saudi (84), dan 34 kes di Madinah. – Agensi


Penerima dos penggalak kekal penyumbang utama kes harian

Jumlah jangkitan baharu Covid-19 di seluruh negara dalam tempoh 24 jam semalam (Rabu, 5 Oktober 2022) meningkat kepada 1,722 kes, termasuk lapan kes import, berbanding 1,483 pada Selasa, lapor Kementerian Kesihatan (KKM).

Angka itu menjadikan jumlah kumulatif positif Covid-19 sejak Januari 2020 hingga semalam meningkat kepada 4,848,314 kes, dengan 4,788,889 pesakit telah sembuh, termasuk 1,639 yang pulih semalam.

Menurut data laman sesawang Github KKM, daripada jumlah kes baharu itu, 1,237 kes melibatkan individu yang telah menerima suntikan dos penggalak; 336 kes (penerima dua dos); 144 kes (individu tidak divaksinasi); dan lima kes (individu belum lengkap divaksinasi).

Sementara itu data laman sesawang CovidNOW KKM pula menunjukkan sehingga kini 23,038 kes masih aktif, meningkat berbanding 22,957 kes yang dilaporkan sehingga Selasa.

Daripada jumlah itu, 22,011 pesakit masih menjalani kuarantin di rumah; 979 dirawat di hospital dan 48 pesakit dimasukkan ke unit rawatan rapi (ICU), dengan 26 daripadanya memerlukan alat bantuan pernafasan.

Tiada pesakit yang kini ditempatkan untuk menerima rawatan di Pusat Kuarantin dan Rawatan Covid-19 Bersepadu (PKRC).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu KKM juga melaporkan dua kematian akibat komplikasi Covid-19 semalam, dengan kedua-dua mangsa meninggal dunia di luar fasiliti kesihatan atau kes ‘brought in death’ (BID).

Kedua-dua kes itu dilaporkan di Kedah dan Sabah.

KKM juga memaklumkan sejak Program Imunisasi Covid-19 Kebangsaan (PICK) dilancarkan pada 24 Februari 2021 hingga semalam, lebih 72.36 juta dos vaksin telah diberikan kepada populasi Malaysia, termasuk rakyat asing.

Daripada jumlah itu 28,103,503 suntikan melibatkan dos pertama; dos kedua (27,511,075; dos penggalak pertama (16,239,413); dan dos penggalak kedua (507,637).


Mat Sabu bangga dapat berceramah sepentas dengan parti penyamun

Walaupun agak janggal apabila berada sepentas berceramah bersama dengan UMNO, namun Mohamad Sabu sudah dapat membiasakan diri dan mula serasi dengan rakan politik baharu mereka itu.

Presiden Parti Amanah itu mengakui pada mulanya agak berdebar untuk bersama-sama berkempen dengan UMNO kerana baharu sahaja berkahwin secara rasmi dalam hubungan kerjasama politik, namun melahirkan rasa bangganya dapat berada sepentas dengan parti itu.

“Berdebar juga, ini adalah satu peristiwa baru kepada saya dan saya mendokong keputusan Pakatan Harapan.

“Saya diminta oleh mesyuarat PH (Pakatan Harapan) semalam untuk hadir malam ini untuk menyokong calon Barisan Nasional (BN) mewakili DUN Tioman… Memanglah tak pernah lagi dikelilingi oleh rakan-rakan daripada UMNO,” katanya kepada media selepas ceramah di Rompin malam tadi.

Untuk rekod, Mohamad atau dikenali sebagai Mat Sabu semasa ceramah malam tadi buat julung kalinya berceramah sepentas dengan pemimpin UMNO.

Hadir sama berceramah dengan Mat Sabu malam tadi juga adalah Menteri Besar Pahang, Datuk Seri Wan Rosdy Wan Ismail.

Wan Rosdy dilantik sebagai MB Pahang selepas Pilihan Raya Umum Ke-15 (PRU-15) selepas mendapat sokongan Ahli Dewan Undangan Negeri (ADUN) PH yang terdiri daripada DAP bersama.

Rosdy juga memberi penjelasan berhubung keputusan UMNO-BN memilih PH-DAP bagi bekerjasama untuk membentuk kerajaan negeri dan bukannya Perikatan Nasional.

Berbeza dengan situasi sebelum ini, Mat Sabu antara yang paling lantang mengkritik pemimpin UMNO kerana didakwa sebuah parti perasuah terbesar.

Umum juga mengetahui, sepanjang kempen PRU-15 lalu, pemimpin PH juga sering menafikan akan menjalin kerjasama dengan BN-UMNO namun sebaliknya berlaku apabila Datuk Seri Ahmad Zahid Hamidi memberi sokongan kepada cikgunya, Datuk Seri Anwar Ibrahim sebagai calon Perdana Menteri Ke-10.